Dua keluarga nyaris ditimbus tanah runtuh
Oleh HARIS FADILAH AHMAD

11 Disember 2022, 5:47 pm
LIPIS – Dua keluarga nyaris ditimbus tanah runtuh dalam kejadian ketika hujan lebat di Kampung Mela di sini semalam.
Seorang penduduk, Abdul Aziz Idris, 51, berkata, kejadian kira-kira pada pukul 7.30 petang itu berlaku ketika dia dan keluarganya sedang menonton televisyen selepas menunaikan solat Maghrib.
“Ketika kami berada di dalam rumah hujan begitu lebat dan tiba-tiba terdengar bunyi dentuman kuat di bahagian dapur dan anak mula menjerit ketakutan.
“Saya bergegas ke dapur dan mendapati pintu (dapur) telah terbuka dengan sebahagian runtuhan tanah telah masuk ke dalam rumah serta tanah hampir menutupi ruang belakang,” katanya d sini hari ini.
Menurut Abdul Aziz, dia segera membawa isteri dan tujuh anaknya keluar dalam keadaan hujan kerana bimbang runtuhan tanah berulang kemungkinan menghempap keseluruhan rumah.
Keadaan dua rumah didiami dua keluarga yang terjejas akibat tanah runtuh susulan hujan lebat.
“Saya membawa keluarga menumpang bermalam di rumah ibu di Kampung Limau Purut terletak berdekatan sebelum kerja pembersihan dan membaik pulih dilakukan.

Dalam pada itu jiran Abdul Aziz, Mohamad Sayuti Zulkafli, 30, berkata, ketika kejadian dia berada di ruang tamu bersama tiga anaknya menonton televisyen.
“Kejadian ini sama seperti jiran saya apabila tiba-tiba terdengar bunyi yang kuat dari arah dapur dan keseluruhan rumah sewa ini bergegar di bahagian bumbung dan atap.
“Anak yang duduk berdekatan mula menangis ketakutan dan saya bangun terus ke dapur serta melihat sebahagian tanah sudah memenuhi ruang dapur dan air hujan mengalir masuk,” katanya.
Menurutnya, kejadian itu merupakan pertama kali berlaku dan amat menakutkan yang berkemungkinan berpunca aliran air menuruni bukit ketika hujan lebat.
“Saya bersyukur kerana semua ahli keluarga termasuk jiran saya selamat tanpa mengalami sebarang kecederaan dan berharap dapat kembali semula ke rumah ini selepas kerja pembersihan hari ini,” ujarnya. – KOSMO! ONLINE


Penumpang bas ramai, tujuh kaunter sahaja dibuka di TBS
Oleh KOSMO!

11 Disember 2022, 6:00 pm
PETALING JAYA – Penumpang terpaksa bersesak-sesak dan menunggu untuk tempoh masa yang lama sehingga terlepas bas bagi membeli dan mencetak tiket di Terminal Bersepadu Selatan (TBS), hari ini.
Difahamkan, hanya tujuh kaunter sahaja yang dibuka ketika hujung minggu sekali gus mengakibatkan orang ramai perlu beratur dalam barisan yang amat panjang.
Ciapan yang dimuat naik oleh @BurhanPlays di Twitter pagi tadi, menunjukkan gambar di hadapan kaunter TBS sesak dipenuhi orang ramai sehingga meraih perhatian netizen.
“Tiket dibeli secara dalam talian, tetapi kena cetak dahulu dekat TBS baru boleh naik bas. Saya sampai sejam awal tadi, tetapi sampai dah terlepas bas gara-gara barisan terlalu panjang.
“Hujung minggu waktu kemuncak orang ramai ingin naik bas, tetapi hanya tujuh kaunter sahaja dibuka. Bukan saya sahaja yang tertinggal bas, ada tiga orang lagi depan saya pun sama juga,” ciapnya.
Sehingga kini ciapan tersebut telah mendapat 5,273 perkongsian dan 6,849 tanda suka.

Tinjauan Kosmo! di ruangan komen, beberapa orang turut terkena perkara yang sama apabila terpaksa beratur panjang hanya semata-mata untuk mencetak tiket bas yang dibeli secara dalam talian.
“Kasihannya, siapa yang terlepas bas itu. Bagaimana kalau mereka tidak mampu untuk membeli tiket baharu ke destinasi yang dituju,” komen seorang netizen.
“Mengarut beli tiket secara dalam talian dikenakan caj, kemudian nak kena cetak lagi di TBS dikenakan caj RM2 lagi,” komen netizen yang lain pula. – KOSMO! ONLINE


Kapten kapal belajar di lautan terima ijazah sarjana
Oleh KAMALIZA KAMARUDDIN

11 Disember 2022, 5:35 pm
KUALA NERUS – Tatkala pelajar lain menghabiskan masa belajar secara atas talian sepanjang tempoh Perintah Kawalan Pergerakan (PKP) di rumah, seorang kapten kapal pula terpaksa mengikuti kelas di lautan.
Pengorbanan P. Thuban, 32, yang terpaksa membahagikan masa antara tugas hakiki dan pelajaran itu akhirnya berbaloi apabila dia berjaya menamatkan Ijazah Sarjana Pentadbiran Perniagaan mengikut jadual dalam tempoh dua tahun.
Tambah istimewa, dia turut meraikan kejayaan itu bersama isteri, M. Hasivini 31, yang turut menerima ijazah sarjana sama pada majlis Konvokesyen Universiti Malaysia Terengganu (UMT) ke-20 di sini hari ini.
Thuban yang berasal dari Rawang, Selangor berkata, cabaran terbesar ialah perlu menghadiri kuliah secara konsisten dengan sebahagian besarnya berlangsung sewaktu dia sedang mengemudi kapal di lautan.
“Paling mencabar apabila kapal yang saya kemudi memasuki perairan negara asing berikutan liputan internet agak lemah.
“Saya lega akhirnya pengajian saya selesai mengikut jadual. Ijazah Sarjana Pentadbiran Perniagaan ini bakal menjadi baru loncatan untuk berubah karier pada masa terdekat,” katanya ketika ditemui Kosmo! selepas menerima skrol ijazah sarjana berkenaan di sini hari ini.

Thuban menjelaskan beliau mahu mencari karier baharu di daratan yang membolehkannya meluangkan lebih masa bersama isteri yang baru dikahwininya.
Tambahnya, kehidupan sebagai kapten kapal yang memerlukannya sekurang-kurangnya lapan bulan berada di laut menyebabkan dia jarang bertemu isteri.
“Saya mahu membina keluarga yang lebih bahagia bersama isteri dan anak-anak yang bakal lahir. Doakan hasrat kami dimakbulkan,” katanya.
Dalam pada itu, Thuban memberitahu abangnya, P. Yuvarajah yang merupakan ketua jurutera kapal sebuah syarikat swasta sepatutnya turut sama menerima skrol Ijazah Sarjana Pentadbiran Perniagaan hari ini, namun tidak dapat pulang kerana cuaca buruk di Laut China Selatan. – KOSMO! ONLINE


Blok apartmen meletup di Jersey
Oleh KOSMO!

11 Disember 2022, 6:06 pm
SAINT HELIER, JERSEY – Anggota-anggota  penyelamat bertungkus-lumus sepanjang malam mencari mangsa terselamat dalam insiden letupan di Saint Helier, Jersey, malam semalam yang memusnahkan sebuah blok apartmen serta meragut sekurang-kurangnya tiga nyawa.
Rakaman televisyen litar tertutup (CCTV) menunjukkan api marak menjilat bangunan tiga tingkat di ibu kota pulau tersebut, Saint Helier. Beberapa mangsa yang lain masih hilang.
Letupan tersebut berlaku sekitar pukul 4 pagi (waktu tempatan), beberapa jam selepas terdapat laporan mengenai kebocoran gas di bangunan tepi pantai itu.
“Kawasan kejadian masih terbakar dan pasukan kecemasan bekerja keras sepanjang malam. Kami tidak akan berhenti buat masa ini,” kata Ketua Pegawai Bomba, Paul Brown.
Seorang penduduk berdekatan, Anthony Abbott berkata, tingkap apartmen miliknya pecah di bahagian hadapan akibat terkena serpihan letupan dan terdapat api di merata-rata  tempat di luar kediamannya.
“Keadaan di luar amat cemas. Saya agak terkejut, namun nasib baik kami dalam keadaan selamat,” katanya.

Syarikat pembekal gas Jersey, Island Energy berkata, pihaknya bekerjasama dengan perkhidmatan bomba untuk memahami apa yang sebenarnya berlaku dalam insiden itu.
Polis berkata, api telah dipadamkan namun, perkhidmatan kecemasan sedang melakukan ‘tugas-tugas penting’ di lokasi kejadian dan operasi menyelamat mungkin mengambil masa berhari-hari.
“Terdapat juga kerosakan pada bangunan berdekatan selain blok lain pangsapuri tersebut juga perlu dipastikan selamat,” kata Ketua Polis Jersey, Robin Smith.
Smith sebelum itu memberitahu bahawa  puluhan mangsa masih hilang namun, angka tersebut mungkin boleh berubah.
Jersey merupakan sebuah pulau bebas di bawah sistem beraja Britain, yang bukan sebahagian daripada United Kingdom, di mana ekonominya bergantung kepada sektor perbankan, pelancongan dan perikanan. – AFP


Penunggang motosikal maut digilis lori ketika konvoi
Oleh ASLIZA MUSA

11 Disember 2022, 5:53 pm
IPOH – Seorang penunggang motosikal maut akibat kecederaan parah di kepala selepas digilis lori dalam kejadian di Jalan Simpang Pulai-Cameron Highlands di sini hari ini.
Mangsa yang maut dikenali sebagai Mohd. Nor Jen, 47.
Difahamkan, mangsa yang menunggang motosikal jenis Yamaha MZ150 dikatakan sedang berkonvoi ke Cameron Highlands bersama kira-kira 40 motosikal lain.
Dalam nahas itu, rakan mangsa berusia 50 tahun yang menunggang motosikal di belakang mangsa cedera ringan selepas terbabas ketika cuba mengelak mangsa.
Ketua Operasi Balai Bomba dan Penyelamat (BBP) Simpang Pulai, Mohd. Sapri Yeop Mohamad berkata, maklumat kemalangan itu diterima pada pukul 1.49 petang.
Katanya, setibanya di lokasi kejadian, didapati berlaku nahas membabitkan sebuah lori 10 tan tanpa muatan dan dua motosikal.

“Operasi mengeluarkan mangsa dari bawah lori dijalankan menggunakan peralatan khas. Mangsa yang parah disahkan maut di tempat kejadian oleh petugas perubatan.
“Mayat mangsa diserahkan kepada pihak polis untuk tindakan lanjut. Operasi tamat pada pukul 3.19 petang,” katanya. – KOSMO! ONLINE


Shahidan tubuh NGO perpaduan ummah
Oleh SYED AZLAN SAYED HIZAR

11 Disember 2022, 5:04 pm
ARAU – Ahli Parlimen Arau, Datuk Seri Shahidan Kassim menubuhkan pertubuhan bukan kerajaan (NGO) berasaskan perpaduan ummah bagi membela rakyat di seluruh negara.
Menurut Shahidan, NGO itu didaftarkan dua minggu lalu dan akan dilancarkan dalam masa terdekat.
“Kita membuka keahlian kepada semua individu yang berminat untuk menyertai aktiviti kesukarelawanan termasuk daripada mana-mana parti sekalipun bagi membela rakyat.
“Buat masa sekarang, terdapat keahlian daripada Pas dan Bersatu yang mana saya turut mempelawa ahli UMNO untuk turut serta dalam pertubuhan ini.
“Jika dahulu, orang UMNO sukar untuk bersama Pas dan Bersatu, kini dengan adanya platfom NGO seperti ini, mereka tidak perlu rasa takut untuk bersama membela rakyat yang memerlukan khidmat dan bantuan,” katanya kepada pemberita di kediamannya di sini hari ini.
Katanya, ia adalah satu langkah yang diambil beliau bagi mengukuhkan perpaduan ummah terutama melibatkan Bumiputera Islam supaya terus menabur bakti kepada masyarakat.

Shahidan bagaimanapun belum mendedahkan nama sebenar NGO itu.
“Buat masa sekarang, ramai yang menyatakan minat untuk menyertai pertubuhan perpaduan ummah ini termasuk daripada pelbagai golongan profesional seluruh negara.
“NGO ini juga dirangka dengan struktur organisasi mirip parti politik bagi melaksanakan program dengan lebih efektif termasuk aktiviti sukarelawan di luar negara,” jelasnya.
Tambahnya, NGO itu mampu membela kebajikan rakyat secara menyeluruh dan ia akan menjadi sebuah pertubuhan yang lebih hebat daripada sebuah parti kerana menghimpunkan tenaga kerja dan kepakaran tanpa mengira latar belakang politik. – KOSMO! ONLINE


Lima rakan nyaris maut, kereta tertembus besi elak babi
Oleh DIYANATUL ATIQAH ZAKARYA

11 Disember 2022, 5:02 pm
ALOR GAJAH – Gara-gara mengelak babi melintas, lima rakan nyaris maut apabila kereta dinaiki mereka terbabas sebelum merempuh tiang elektrik dan besi penghadang jalan di Jalan Melaka Pindah, di sini, semalam.
Dalam kejadian pada pukul 1.45 tengah hari itu, mangsa, Muhammad Nur Hakim Mazlan, Amirul Syahmi Mansor, Muhammad Zulheree Ismail, Mohd. Syarafuddin Suharman dan Khairul Izwan Khairul Azhar yang kesemuanya berusia 22 tahun hanya mengalami luka di kaki, tangan, kepala serta muka.
Ketua Polis Daerah Alor Gajah, Superintendan Arshad Abu berkata, kemalangan dipercayai berlaku apabila mangsa yang menaiki kereta jenis Proton Preve dalam perjalanan dari arah A’famosa ke Krubong.
“Hasil temu bual pemandu Muhammad Nur Hakim, kemalangan berlaku apabila dia cuba mengelak seekor binatang dipercayai babi melintas.
“Mangsa menekan brek namun disebabkan permukaan jalan basah dan licin, kereta tersebut terbabas dan melanggar tiang elektrik serta penghadang jalan sebelum masuk longkang,” katanya ketika dihubungi  hari ini.
Kelima-lima mangsa terselamat dalam nahas gara-gara mengelak babi melintas di Jalan Melaka Pindah, Melaka, semalam.
Beliau berkata, kesemua mangsa terselamat dan dikeluarkan dengan bantuan pasukan bomba sebelum dibawa ke Hospital Alor Gajah untuk mendapatkan rawatan.

“Pemandu mengalami luka di tangan dan kaki kiri, manakala penumpang lain pula luka di muka dan kepala.
“Pemandu membuat laporan di Ibu Pejabat Polis Daerah Alor Gajah. Kes disiasat mengikut Peraturan 10 LN166/59,” katanya. – KOSMO! ONLINE


Keturunan Husin Ma Kwantung bersua muka pertama kali
Oleh WAT KAMAL ABAS

11 Disember 2022, 4:06 pm
TAIPING – Seramai 400 ahli keluarga dari generasi ketiga hingga ketujuh keturunan Hussin Ma Kwantung berkumpul pada Program Hari Keluarga yang diadakan di Hotel Perdana Taiping di sini hari ini.
Pengerusi program, Azmin Ariffin berkata, perhimpunan itu bertujuan mengeratkan silaturahim dan ukhwah sesama ahli keluarga.
“Kita mengambil masa selama enam bulan bagi menyusun atur program yang pertama kali diadakan untuk pengumpulan ahli keluarga keturunan Hussin Ma yang telah dikenal pasti diseluruh negara termasuk di Singapura berjumlah 2,000 orang,” katanya kepada ketika ditemui hari ini.
Turut hadir Bekas Ketua Polis Negara, Tan Sri Ismail Omar; Presiden Persekutuan Persatuan Hainan, Datuk Lim Chiew An serta Datuk Bandar Pertama majlis Bandaraya Petaling Jaya (MBPJ), Datuk Ahmad Termizi Puteh.
Menurut Azmin, program yang diadakan juga adalah untuk mendedahkan kepada generasi baharu keluarga mengenai hubungan persaudaraan antara mereka yang berlainan moyang namun berasal daripada rumpun yang sama iaitu Hussin Ma yang datang dari Kwantung Kepulauan Hainan.
“Kita mahukan generasi baharu yang ada ini tahu bahawa tujuh orang moyang -moyang mereka seperti Tok Wa Hassan, Tok Ngah Kalsom, Tok Lang Rajmah, Tok Jang Che Ah,Tok Ndak Mohamad, Tok Cik Md. Ariffin dan Tok Su Hanafiah adalah merupakan rumpun yang sama iaitu anak-anak kepada Husin Ma,” ujarnya. – KOSMO! ONLINE


Lelaki lumpuh bersyukur terselamat dalam kebakaran rumah
Oleh JAMLIAH ABDULLAH

11 Disember 2022, 3:41 pm
ALOR SETAR – Seorang warga emas yang lumpuh akibat strok bersyukur apabila dia dan empat ahli keluarganya terselamat selepas rumah mereka musnah dalam kebakaran di Taman Indah di Jabi, Pokok Sena dekat sini, tengah malam tadi.
Dalam kejadian kira-kira pukul 12.30 tengah malam itu, Abdul Kadir Mansur, 76, bersama isteri, Kamariah Shamsudin, 67, serta anak, menantu dan cucu mereka sempat keluar dari rumah untuk menyelamatkan diri.
Menurut Abdul Kadir, ketika kejadian dia dan isteri sedang tidur di bilik utama rumah tersebut sebelum terdengar bunyi percikan api dari luar.
“Isteri saya terjaga dari tidur selepas terdengar bunyi letupan seperti mercun sebelum menjerit.
“Menantu (Mohd. Shahir Asraf, 28) yang belum tidur kerana menonton bola sepak Piala Dunia bingkas bangun dan terus mengejutkan isterinya sebelum bawa saya keluar,” katanya ketika ditemui di rumah tersebut di sini hari ini.
Katanya, kesemua mereka termasuk anak, Norhidayah, 26, dan cucu berusia 18 bulan sempat keluar dan terselamat dalam kejadian itu.

“Kami tidak sempat selamatkan apa pun, tetapi nasib baik semua selamat. Saya reda dan anggap ini ujian untuk kami sekeluarga,” ujarnya yang merupakan bekas tukang kebun dan telah menetap di situ sejak 30 tahun lalu.
Menurutnya, dia sekeluarga bernasib baik kerana isterinya terjaga dengan cepat selain menantunya masih tidak tidur kerana menonton perlawanan bola sepak tersebut.
“Kalau semua tidur nyenyak entahlah apa yang jadi. Saya bersyukur semua ahli keluarga terselamat walaupun kami tinggal sehelai sepinggang.
“Semua hangus termasuk kereta menantu yang tak sampai setahun dia beli dan dua motosikal kami. Buat sementara waktu ini kami terpaksa menumpang di rumah anak dekat Langgar,” jelasnya.
Dalam pada itu menurut Pengarah Jabatan Bomba dan Penyelamat negeri, Sayani Saidon, pihaknya menerima panggilan kecemasan pada pukul 12.54 tengah malam tadi sebelum sepasukan anggota dari Balai Bomba dan Penyelamat (BBP) Pokok Sena dan Alor Setar dikejarkan ke lokasi.
“Setibanya di lokasi, komander operasi melaporkan kebakaran melibatkan rumah bernombor 80, kebakaran turut merebak ke rumah bersebelahan.
“Empat rumah dan kenderaan yang terjejas dalam kebakaran adalah dua kereta dan sebuah motosikal,” katanya.
Tambahnya, kebakaran mengakibatkan rumah terlibat terbakar dari 10 hingga 80 peratus dan punca kejadian masih dalam siasatan. – KOSMO! ONLINE


Banjir: 537 mangsa di 7 PPS seluruh Terengganu
Oleh MOHD AZLI ADLAN

11 Disember 2022, 3:31 pm
KUALA NERUS – Situasi banjir di Terengganu semalam tidak banyak berubah dengan 537 mangsa masih ditempatkan di tujuh pusat pemindahan sementara (PPS) di seluruh negeri ini.
Jurucakap Sekretariat Jawatankuasa Pengurusan Bencana Negeri (JPBN) Terengganu berkata, Setiu telah pulih daripada banjir dengan kedua-dua PPS telah ditutup.
Beliau berkata, seramai 46 mangsa daripada 14 keluarga telah dibenarkan pulang ke rumah masing-masing secara berperingkat sehingga pukul 1 tengah hari tadi.
“Kemaman kekal daerah paling terjejas melibatkan 279 mangsa yang ditempatkan di tiga PPS iaitu Sekolah Kebangsaan (SK) Kemasik, Dewan Abd. Rahman Limbong dan SK Kampung Baru Kerteh.
“Kuala Nerus pula mempunyai dua PPS dengan 215 mangsa masih berlindung di dalamnya,” katanya di sini hari ini.
Jurucakap Sekretariat JPBN Terengganu berkata, seramai 43 mangsa daripada 15 keluarga masih berada di dua PPS di Kuala Terengganu.

Tambah beliau, langkah berjaga-jaga masih diambil kerana hujan masih turun di beberapa lokasi di Terengganu. – KOSMO! ONLINE


Ikon permotoran direman, ugut sebar video seks bekas teman wanita
Oleh KOSMO!

11 Disember 2022, 4:46 pm
PETALING JAYA – Seorang pemuda tempatan yang juga terkenal sebagai ikon permotoran disyaki mengugut bekas teman wanitanya sejak Oktober lalu.
Suspek ditahan selepas dipercayai terbabit kes memeras ugut video seks bersama wanita tersebut.
Timbalan Ketua Polis Daerah Gombak, Superintendan Noor Ariffin Mohamad Nasir berkata, Rabu lalu kira-kira pukul 5.40 petang, pihak polis menerima laporan daripada seorang wanita tempatan berusia 21 tahun memaklumkan menerima ugutan daripada bekas teman lelakinya.
“Menerusi siasatan, mangsa mengenali suspek yang berusia 22 tahun pada tahun 2020 dan pada 19 Oktober lalu.
“Kira-kira pukul 3.30 petang suspek mengajak mangsa keluar pukul 11 malam, namun ditolak.
“Suspek kemudian mengugut mahu menyebarkan video mangsa bersamanya melakukan hubungan terlarang di media sosial menyebabkan mangsa takut dan tertekan dengan ugutan itu,” katanya dalan kenyataan, hari ini.

Katanya, suspek telah ditangkap 9 Disember lalu serta ditahan reman selama empat hari berakhir 13 Disember ini dan kes disiasat dibawah Seksyen 506 Kanun keseksaan atas ugutan jenayah. – KOSMO! ONLINE


UMT peruntuk RM1 juta bantuan zakat kepada pelajar
Oleh KAMALIZA KAMARUDDIN

11 Disember 2022, 3:58 pm
KUALA NERUS – Universiti Malaysia Terengganu (UMT) telah memperuntukkan bantuan zakat lebih RM1 juta kepada 1,582 orang pelajar asnaf universiti itu sepanjang tahun ini.
Naib Canselornya, Prof. Datuk Dr. Mazlan Abd. Ghaffar berkata, seramai 500 pelajar baru dalam kalangan asnaf juga telah menerima Dermasiswa Al-Ikhlas berjumlah keseluruhan RM250,000.
Beliau berkata, UMT turut bakal memperkenalkan Program AsnafPro iaitu pembiayaan penuh biasiswa zakat UMT kepada pelajar berkelayakan.
“Itu adalah antara inisiatif UMT dalam menjaga kebajikan dan kesejahteraan pelajar terutama mereka dalam kalangan keluarga kurang berkemampuan.
“Dalam masa sama, UMT sentiasa berusaha untuk mencapai petunjuk prestasi utama (KPI) yang disasarkan selari dengan aspirasi menjadi peneraju ilmu kelautan dan sumber akuatik terunggul dalam negara dan disegani global,” katanya pada majlis Konvokesyen UMT Ke-20 di sini hari ini.
Majlis tersebut disempurnakan Canselor UMT, Sultanah Terengganu, Sultanah Nur Zahirah.

Seramai 1,601 graduan iaitu 171 orang adalah graduan pasca siswazah, 1297 graduan Sarjana Muda dan 133 graduan Diploma menerima sijil dan ijazah masing-masing pada majlis konvokesyen terbabit. – KOSMO ONLINE


Banjir di enam negeri dalam tempoh 24 jam
Oleh NURUL IZZATI ZAINI

11 Disember 2022, 3:56 pm
PETALING JAYA – Jabatan Pengairan dan Saliran (JPS) mengeluarkan notis kesiapsiagaan kemungkinan banjir kilat dalam tempoh 24 jam di enam negeri di Semenanjung.
JPS dalam hantarannya di Facebook berkata, di Johor, daerah yang berisiko banjir kilat adalah Pontian, manakala di Negeri Sembilan adalah Port Dickson.
“Di Melaka, daerah yang berisiko adalah Melaka Tengah dan Jasin, diikuti Pahang (daerah Kuatan, Lipis, Jerantut, Raub, Temerloh dan Pekan).
“Daerah-daerah di Perak yang berisiko adalah Larut Matang dan Selama, Kerian, Perak Tengah, Batang Padang, dan Hilir Perak, manakala di Selangor pula Sepang, Petaling dan Klang,” katanya.
Tambah JPS, notis ini dikeluarkan berdasarkan maklumat ramalan hujan oleh Jabatan Meteorologi Malaysia, sistem Southeastern Asia-Oceania Flash Flood Guidance System (SAOFFGS) dan model ramalan banjir JPS Malaysia, terdapat risiko kejadian banjir kilat di beberapa lokasi sekiranya hujan lebat atau ribut petir yang signifikan berlaku.
“Notis kesiapsiagaan ini dikeluarkan bagi membolehkan semua penduduk terutamanya di kawasan yang berisiko untuk berwaspada dengan sebarang kemungkinan berlakunya banjir kilat bagi tempoh tersebut,” katanya.

Orang ramai diminta patuhi arahan pihak berkuasa atau agensi-agensi pengurusan bencana banjir. Layari laman sesawang https://publicinfobanjir.water.gov.my, Facebook @PublicInfoBanjir dan Twitter @JPS_InfoBanjir untuk maklumat lanjut dari semasa ke semasa. – KOSMO! ONLINE


Belanjawan Johor 2023 RM1.731 bilion dilulus
Oleh MOHD SHARKAWI LONDING

11 Disember 2022, 3:45 pm
ISKANDAR PUTERI – Dewan Undangan Negeri (DUN) Johor hari ini meluluskan Belanjawan Johor 2023 berjumlah RM1.731 bilion.
Speaker DUN, Datuk Dr Mohd Puad Zarkashi berkata, belanjawan itu diluluskan secara sebulat suara pada hari terakhir Sidang Dewan Undangan Negeri (DUN) Keempat di Kota Iskandar di sini.
Belanjawan Johor 2023 bertemakan ‘Maju Johor, Makmur Bersama Rakyat’ dibentangkan oleh Menteri Besar, Datuk Onn Hafiz Ghazi pada 1 Disember lalu.
Selepas dua tahun berturut-turut Johor merekodkan belanjawan defisit pada 2021 dan 2022, Belanjawan 2023 ini adalah belanjawan lebihan sebanyak RM2.44 juta.
Ketika membentangkan Belanjawan Johor 2023 pada awal bulan ini, Onn Hafiz berkata, Johor diunjurkan mengutip hasil kira-kira RM1.734 bilion manakala perbelanjaan pula dianggarkan RM1.731 bilion.
Beliau berkata, Belanjawan Johor 2023 membabitkan RM69.51 juta perbelanjaan tanggungan manakala bakinya RM1.662 bilion adalah perbelanjaan bekalan.

“Pada tahun depan, hasil Johor dianggarkan RM1.734 bilion dengan perbelanjaan pula sebanyak RM1.731 bilion. Oleh itu, terdapat lebihan RM2.44 juta.
“Sejumlah RM1.126 bilion diperuntukkan bagi tujuan belanja mengurus membabitkan emolumen RM 559.54 juta, perkhidmatan dan bekalan (RM316.73 juta), aset (RM 27.86 juta), pemberian dan kenaan bayaran tetap (RM 209.37 juta) dan perbelanjaan lain (RM 13.24 juta),” katanya ketika membentangkan Belanjawan Johor 2023 di Bangunan Sultan Ismail, di sini.
Enam teras dalam urus tadbir belanjawan 2023 ialah Urus Tadbir Kerajaan, Pembangunan Ekonomi; Jaringan Sosial, Kemudahan dan Keperluan Asas; Keselamatan, Kebersihan dan Alam Sekitar serta Orang Muda Johor.
Onn Hafiz yang juga Ahli Dewan Undangan Negeri (ADUN) Machap berkata, ekonomi Johor kini kembali rancak dalam era pasca pemulihan Covid-19.
“Pada hemat saya, kerancakan kemajuan ekonomi Johor ini disumbangkan oleh empat faktor utama terutama kedudukan politik yang stabil.
“Kedua adalah polisi mesra pelabur yang digagaskan bagi memastikan Johor kekal menjadi destinasi utama pilihan pelabur selain pembukaan semula sempadan Johor-Singapura pada 1 April lalu.
“Penambahbaikan sistem penyampaian awam dan pembangunan modal insan turut menjadi faktor ekonomi Johor semakin rancak,” kata beliau. – KOSMO! ONLINE


Dua maut kemalangan tiga kenderaan
Oleh ABDUL RASHID ABDUL RAHMAN

11 Disember 2022, 4:07 pm
ROMPIN – Dua maut selepas kereta jenis Perodua Viva yang dinaiki bertembung dengan kenderaan pelbagai guna (MPV) jenis Nissan Elgrand di Kilometer 123, Jalan Kuantan-Johor Bahru di sini hari ini.
Mangsa yang maut dalam kejadian melibatkan tiga kenderaan itu ialah pemandu Perodua Viva, Muhammad Aidil Adha Nazri, 23, dan penumpang belakang, Bosiah Abdullah, 62.
Ketua Polis Daerah Rompin, Deputi Superintendan Mohd. Azahari Mukhtar berkata, kejadian pada pukul 9.30 pagi itu turut melibatkan sebuah lori.
“Semasa kejadian, MPV yang dalam perjalanan dari arah Johor Bahru ke Kuantan terbabas ke laluan bertentangan dan melanggar lori serta Perodua Viva yang berada di belakang kenderaan berat tersebut.
Keadaan sebuah MPV yang terlibat dalam kemalangan hari ini.
“Akibat kejadian itu, penumpang belakang Perodua Viva maut di tempat kejadian, manakala pemandu kereta meninggal dunia semasa mendapat rawatan di hospital,” katanya di sini hari ini.
Mayat mangsa dihantar ke Hospital Rompin untuk bedah siasat dan mangsa yang cedera dirawat di hospital sama.

Siasatan awal mendapati lokasi kejadian adalah jalan lurus dan rata dan semasa kejadian cuaca baik serta permukaan jalan kering. – KOSMO! ONLINE


Shasha Abedul tak mudah melenting jika dikritik
Oleh MOHAMMAD SHAHEMY AZMI

11 Disember 2022, 4:00 pm
PETALING JAYA – Pelakon Shasha Abedul tidak kisah menerima kritikan pedas daripada netizen terhadap bakat lakonannya, bahkan terbuka hati menerima teguran untuk memperbaiki mutu kerjanya.
Bercakap kepada Kosmo! Online, Shasha, 26, berkata, sebagai pelakon dia menganggap kritikan netizen sebagai penonton adalah perkara normal yang perlu ditelan oleh anak seni sepertinya.
Malah, Shasha berpendapat netizen mempunyai hak memberikan pandangan termasuk mengkritik dirinya sebagai pelakon untuk dijadikan pembakar semangat memperbaiki mutu lakonan menjadi lebih baik.
“Saya tidak kisah dikecam. Kecaman dan kritikan itu normal. Saya pun manusia biasa yang ada kekurangan diri.
“Saya faham kalau orang nak kecam saya atau berkata yang bukan-bukan, itu hak mereka. Terpulanglah,” ujarnya.
Sudah bertapak dalam industri seni sebagai pelakon selama enam tahun, Shasha yang mencipta nama selepas menyertai program realiti On Air memberitahu masih dalam proses belajar untuk menimba ilmu dalam bidang lakonan.

“Setiap orang ada pandangan mereka masing-masing. Terima sahajalah mana yang baik dan buruk. Kalau buruk, saya akan betulkan. Mana yang baik, saya akan tingkatkan.
“Saya tidak minta pun diberi ruang untuk baiki lakonan sebab saya sendiri tahu masih banyak yang perlu dipelajari dalam bidang ini,” katanya.
Tambah pelakon drama Lelaki Lingkungan Cinta itu lagi, dia juga bukanlah seorang individu yang cepat melenting apabila dikritik walaupun dengan kata-kata pedas kerana menganggap semua itu sebagai teguran untuk dirinya.
“Saya bukan jenis orang yang sebegitu (melenting). Segala kritikan saya terima dengan hati yang terbuka,” jelasnya.
Shasha berkata demikian ketika ditemui pada majlis tayangan perdana filem Hani yang menjadi filem pertama lakonannya sepanjang berkecimpung dalam industri.
“Hani merupakan filem pertama saya. Mungkin ada yang suka dan sebaliknya. Apa-apa pun saya bersyukur dan gembira kerana tidak sangka diberi peluang menjadi watak utama dalam filem ini.
“Watak yang saya bawakan juga berat kerana perlu bermain dengan ekspresi wajah dan emosi untuk menceritakan segala-galanya,” jelasnya.
Hani yang diarahkan Fazli Yasin merupakan sebuah filem bergenre seram berkisar kehidupan seorang pelukis komik seram bernama Hani.
Hani yang bekerja di Jepun bagaimanapun dihantui gangguan ketika menyiapkan tugasan yang diberikan oleh majikannya untuk menghasilkan komik berdasarkan sebuah patung yang mempunyai sejarah hitam dikenali sebagai Ishikoari. – KOSMO! ONLINE


DUN Johor: Elaun ketua kampung, masyarakat dinaikkan RM300
Oleh MOHD SHARKAWI LONDING

11 Disember 2022, 3:18 pm
ISKANDAR PUTERI – Kerajaan negeri bersetuju untuk menaikkan elaun bulanan sebanyak RM300 kepada RM1,200 sebulan kepada ketua kampung dan ketua masyarakat.
Menteri Besar Johor, Datuk Onn Hafiz Ghazi berkata, pertimbangan itu mengambil kira bagi meningkatkan profesionalisme institusi ketua kampung dan ketua masyarakat.
Beliau berkata, inisiatif itu bagi menghargai kepimpinan dan peranan institusi akar umbi yang berkhidmat siang dan malam bagi membantu masyarakat setempat.
“Sukacita saya umumkan bahawa kerajaan negeri bersetuju untuk menaikkan elaun sebanyak RM300 sebulan kepada ketua kampung dan ketua masyarakat dari RM900 kepada RM1,200 sebulan.
“Di samping itu, kerajaan Negeri juga berharap agar Kerajaan Persekutuan turut menyambut baik inisiatif murni ini, seterusnya menambah sekurang-kurangnya RM 300 lagi menjadikan RM1,500 sebulan,” katanya.
Beliau berkata demikian pada sesi penggulungan Persidangan Dewan Undangan Negeri (DUN) Johor di Kota Iskandar, di sini hari ini.

Pada Februari 2019, bekas Menteri Besar, Datuk Osman Sapian mengumumkan khabar gembira kepada 667 ketua kampung apabila bersetuju menaikkan kadar elaun sebanyak RM200 sebulan.
Pertambahan itu menjadikan elaun diterima ketua kampung sebanyak RM900 sebulan berbanding RM700 sebelum ini.
Menyentuh mengenai cadangan kenaikan elaun Ahli Dewan Undangan Negeri, Onn Hafiz memberitahu, kerajaan negeri akan mengkaji dan mempertimbangkan cadangan tersebut. – KOSMO! ONLINE


Ribut petir di 5 negeri petang ini
Oleh NURUL IZZATI ZAINI

11 Disember 2022, 3:30 pm
PETALING JAYA – Jabatan Meteorologi (MetMalaysia) mengeluarkan amaran ribut petir, hujan lebat dan angin kencang di lima negeri sehingga pukul 7 malam ini.
MetMalaysia dalam satu kenyataan berkata, amaran itu dikeluarkan bagi negeri Pahang melibatkan daerah Bera, Pekan dan Rompin.
“Situasi yang sama turut diramalkan berlaku di seluruh Selangor, diikuti dengan Kuala Lumpur dan Putrajaya.
“Di Negeri Sembilan, kawasan yang dijangka berdepan cuaca buruk adalah Jelebu, Seremban dan Jempol manakala di Johor pula Segamat, Batu Pahat, Kluang, Mersing, Pontian, Kulai, Kota Tinggi dan Johor Bahru,” katanya.
MetMalaysia turut mengeluarkan amaran ribut petir, hujan lebat dan angin kencang di Sarawak melibatkan Kuching, Samarahan (Samarahan dan Asajaya), Sibu (Sibu dan Selangau), Mukah (Matu, Dalat dan Mukah) dan Bintulu (Tatau).
Amaran dikeluarkan apabila terdapat tanda-tanda ribut petir dengan intensiti hujan melebihi 20 milimeter (mm) perjam yang hampir atau dijangka berlaku melebihi sejam. – KOSMO! ONLINE


Jadi mentor Raja Viral, Pak Nil kesal ‘content’ melampau
11 Disember 2022, 1:50 pm
PETALING JAYA – Susulan tular sebuah video memaparkan seorang TikToker melempar sebiji kek pada muka seorang wanita semalam, pengacara tersohor Aznil Nawawi tampil meluahkan kekesalan.
Hal ini kerana, kejadian tersebut turut mengheret namanya kerana beliau merupakan mentor untuk program yang disertai TikToker terbabit iaitu Raja Viral.
Ujar Aznil atau mesra disapa Pak Nil, beliau kesal dengan kejadian yang berlaku kerana peserta program tersebut sudah diingatkan agar tidak melakukan ‘prank’ seperti yang dilakukan di negara luar.
“Selaku mentor, saya sangat kesal dengan kejadian ini. Saya dah cakap kepada mereka, ‘prank’ kita tak boleh sama dengan orang di negara lain.
“Kita ada tanggungjawab terhadap budaya, adab dan agama. Kita masih tertakluk pada tatasusila. Itu yang saya sangat utamakan,” katanya.
Jelas Pak Nil, program tersebut merupakan projek untuk tayangan menerusi TikTok dan YouTube dengan tujuan agar anak-anak muda yang berkecimpung dalam dunia kandungan digital mampu menghasilkan isi berkualiti.

“Peserta-peserta hanya tertakluk pada panduan komuniti yang disediakan oleh TikTok. Seandainya TikTok lihat sesuatu kandungan itu tidak mengganggu gugat komuniti, video tersebut masih ada dalam akaun peserta.
“Tetapi atas alasan apa sekali pun, ini satu perkara yang tak boleh dipandang ringan. Kita harus tunjuk cara kita. Sekali lagi, mewakili produksi Raja Viral, saya mohon maaf.
“Harap apa yang berlaku dijadikan pengajaran kepada semua peserta,” katanya dalam sebuah video yang dimuat naik menerusi Instagram.
Sementara itu menerusi video berbeza, Pak Nil memaklumkan, kejadian ‘prank’ tersebut sebenarnya merupakan lakonan yang dirancang oleh TikToker itu yang dikenali sebagai Daing Iskandar.
Ujarnya, kesemua individu yang berada di tempat kejadian sebenarnya dibayar oleh Daing termasuklah wanita yang dilempar kek, anaknya yang merupakan Orang Kelainan Upaya (OKU) serta ibu kepada wanita itu.
“Rupa-rupanya dia bayar semua orang yang ada di situ. Itu di luar pengetahuan saya. Jadi ini bukanlah ‘prank’ untuk orang awam.
“Silapnya, dia tak dedahkan ‘prank’ itu adalah lakonan semata-mata. Saya tanya dia, apa tujuannya buat semua itu. Jawabnya, untuk lakukan eksperimen sosial nak tengok ada tak orang di sekeliling datang tangkap pelaku,” kata Pak Nil.
Semalam, pengguna media sosial mengecam tindakan seorang TikToker yang memuat naik sebuah video ‘prank’ membaling sebiji kek ke muka seorang wanita di sebuah taman rekreasi.
Video tersebut bagaimanapun sudah dipadam oleh TikToker itu. – KOSMO! ONLINE


Ronald Kiandee dilantik teraju Bersatu Sabah
Oleh KOSMO!

11 Disember 2022, 3:06 pm
PETALING JAYA – Bekas Menteri Pertanian Industri dan Makanan, Datuk Seri Ronald Kiandee dilantik Ketua Badan Pimpinan Negeri Parti Pribumi Bersatu Malaysia (Bersatu) Sabah.
Beliau yang juga Naib Presiden Bersatu turut dilantik sebagai Pengerusi Badan Perhubungan Negeri Perikatan Nasional (PN) Sabah.
Perkara itu diumumkan Presiden PN, Tan Sri Muhyiddin Yassin dalam satu kenyataan di Facebook rasmi beliau sebentar tadi.
Menurut Muhyiddin, Ronald akan bertanggungjawab untuk menyelia dan menguruskan Bersatu Sabah dan PN negeri itu sehingga penyusunan semula dibuat Majlis Pimpinan Tertinggi (MPT) Bersatu dan Majlis Tertiggi (MT) PN.
Jelas Ahli Parlimen Pagoh itu, Bersatu Sabah kekal wujud dan berfungsi walaupun mantan Pengerusi Badan Pimpinan Negeri Bersatu Sabah, Datuk Seri Hajiji Noor dan pengikutnya mengumumkan keluar parti.
“Badan Pimpinan Negeri, Bahagian dan Cawangan Bersatu di negeri Sabah ditubuhkan oleh MPT dan hanya MPT yang mempunyai kuasa di bawah Perlembagaan parti untuk menentukan kedudukannya,” katanya.

Pada masa sama, beliau melahirkan rasa dukacita dengan sikap mantan kepimpinan Bersatu Sabah yang tidak menunjukkan kesetiaan kepada parti yang telah meletakkan mereka pada kedudukan yang tinggi selepas Pilihan Raya Negeri (PRN) Sabah lalu.
Lebih-lebih lagi, kata beliau, kemenangan mereka dalam PRN yang lalu atas tiket PN.
“Saya percaya ahli-ahli Bersatu di Sabah yang setia dengan perjuangan akan terus kekal berada di dalam parti yang merupakan parti komponen PN di peringkat Persekutuan,” katanya.
Mengulas mengenai kedudukan empat Ahli Parlimen Bersatu yang bertanding menggunakan logo Gerakan Rakyat Sabah (GRS) pada Pilihan Raya Umum ke-15 lalu, Muhyiddin berkata, ia akan ditentukan berdasarkan undang-undang antilompat parti di bawah Perkara 49A Perlembagaan Persekutuan. – KOSMO! ONLINE


‘Opah jaga kakak, ibu sudah meninggal’
Oleh SHAMSUL KAMAL AMARUDIN

11 Disember 2022, 3:11 pm
LUMUT – “Boleh kakak dan abang tinggal dengan opah, sebab ibu sudah meninggal (dunia).”
Itu permintaan mangsa kemalangan, Nur Aisyah Umairah Mohamad Adam, 6, kepada neneknya, Ropitah Din, 53, ketika wanita itu melawat kanak-kanak tersebut di Hospital Seri Manjung (HSM) di sini pagi ini.
Nur Aisyah Umairah yang menggelarkan dirinya kakak dan adiknya, Mohamad Hakimi Amsyar, 4, yang mesra dipanggil abang kini bergelar yatim piatu selepas kedua ibu bapa mereka meninggal dunia dalam kemalangan tersebut.
Pasangan suami isteri yang maut itu ialah Mohamad Adam Che Embi, 33, dan Nurhamizza Hamdan, 32. Selain itu kemalangan turut meragut nyawa anak bongsu mereka, Mohamad Aisy Hakim.
Tiga beranak itu terlibat nahas dua kenderaan di Jalan Kampung Koh-Segari berdekatan Jambatan Bainun di sini, malam tadi.
Nur Aisyah Umairah dan adiknya cedera di dada dan dahi. Mereka kini menerima rawatan di HSM.

Cerita Ropitah, pada mulanya, dia tidak sampai hati untuk memaklumkan mengenai pemergian tiga beranak tersebut kepada Nur Aisyah ketika ketika melawat dua cucunya di hospital.
“Tetapi tidak sangka Nur Aisyah tahu kematian ibunya ketika berada di lokasi kejadian. Dia (Nur Aisyah) sempat bertanyakan kepada orang awam yang menyelamatkan mereka ‘ibu sudah meninggalkan’?
“Dia kemudian beritahu mak cik, nanti opah hantar kakak dan abang (bersekolah) sekolah lama ibu, kakak mahu mengaji. Ada ke ustazah?,” katanya ketika ditemui di Unit Perubatan Forensik HSM hari ini.
Menurut Ropitah, dia dan suaminya, Hamdan Hamdi, 63, akan mengambil alih tanggungjawab menjaga dua cucunya itu.
Wanita itu akan membawa kedua-dua cucunya ke rumahnya yang terletak di Pengkalan Bharu, Pantai Remis selepas dibenarkan keluar hospital nanti. – KOSMO! ONLINE


Tuanku Muhriz berangkat hadir ke Pesta Bola Ngoca 2022
Oleh ZAKKINA WATI AHMAD TARMIZI

11 Disember 2022, 3:14 pm
KUALA PILAH – Yang di-Pertuan Besar Negeri Sembilan, Tuanku Muhriz Ibni Almarhum Tuanku Munawir berkenan mencemar duli hadir ke pertandingan bola sepak sawah, Pesta Bola Ngoca Negeri Sembilan 2022.
Turut berangkat ke acara yang diadakan di Perkampungan Budaya Terachi, di sini itu ialah Tunku Besar Seri Menanti, Tunku Ali Redhauddin Tuanku Muhriz.
Keberangkatan tiba baginda, disambut oleh Menteri Besar Negeri Sembilan, Datuk Seri Aminuddin Harun.
Tuanku Muhriz kemudian turut berkenaan menyempurnakan flag off pertandingan menangkap itik, basikal titi dan acara panjang tiang licin.
Baginda kemudian turut meluangkan melawat tapak acara selain melihat aktiviti sampingan yang diadaka iaitu mengoca ikan.
Sementara itu, Aminuddin berkata, Pesta Bola Ngoca Negeri Sembilan 2022 merupakan edisi ketiga yang diadakan selaras dengan Kalendar Pelancongan Tahunan Negeri Sembilan.

Jelas beliau, tahun ini ia diadakan sempena Hari Perancangan Bandar Sedunia Peringkat Negeri Sembilan Tahun 2022 telah berjaya menarik penyertaan daripada 158 pasukan bola sepak sawah lelaki dan wanita sebanyak 144 pasukan.
“Acara ini turut mendapat penyertaan pasukan dari negeri jiran seperti Selangor dan Kuala Lumpur serta pasukan yang jauh seperti Pahang, Terengganu, Perlis, Kedah dan Kelantan. Buat julung kalinya kami turut menerima penyertaan dari pasukan luar negara iaitu dari Kedutaan negara Bangladesh.
“Saya juga dimaklumkan oleh penganjur bahawa Kedutaan Jepun, Iraq dan Mesir telah menyatakan minat untuk menyertai Pesta Bola Ngoca Negeri Sembilan pada tahun hadapan. Kami sangat mengalu-alukan kedatangan perwakilan luar negara kerana ini merupakan satu titik permulaan bagi program ini untuk dijadikan sebagai acara antarabangsa,” katanya.
Aminuddin dalam pada itu berharap, agar dengan penyertaan dari pasukan antarabangsa ini dapat memupuk semangat penganjur program lain di daerah-daerah lain untuk meningkatkan taraf penganjuran ke peringkat antarabangsa terutamanya bagi menarik pelancong datang ke Negeri Sembilan. – KOSMO! ONLINE


Saya tidak akan campur aduk urusan kerajaan, politik – Rafizi
Oleh KOSMO!

11 Disember 2022, 1:52 pm
PETALING JAYA – Menteri Ekonomi, Rafizi Ramli menegaskan tanggungjawab beliau dan kerajaan ketika ini adalah untuk membaiki kehidupan rakyat bukannya melayan ‘perang’ dalam media sosial.
Rafizi berkata, keutamaan beliau ketika ini adalah melaras dasar-dasar dan pelaksanaan projek supaya memberi impak besar kepada rakyat dalam persediaan menghadapi ekonomi mencabar pada tahun depan.
“Saya faham perang media sosial masih panas, mainan politik Perikatan Nasional (PN) dan Pas terus berlaku.
“Tetapi tanggungjawab utama kerajaan adalah membaiki kehidupan rakyat. Masa waktu (bekerja) yang dibayar gaji oleh rakyat, saya akan tumpu kerja sebagai menteri,” katanya menerusi hantaran di Facebooknya hari ini.
Bagaimanapun Rafizi berkata, beliau bersedia berdepan dengan PN mahupun Pas di luar waktu bekerja.
“Saya akan menjawab isu-isu yang mereka mainkan dan juga akan selaraskan supaya aktivis dan pimpinan Kerajaan Perpaduan turut sama memantau prestasi mereka sebagai pembangkang.

“Mereka ingat jadi pembangkang hanya menimbulkan sentimen kebencian.
“Mereka lupa bahawa menjadi pembangkang juga perlukan pengetahuan mengenai dasar, memantau pelaksanaan, membawa suara rakyat dengan masalah seharian mereka,” ujarnya lagi.
Pada masa sama, Timbalan Presiden Parti Keadilan Rakyat (PKR) itu turut memaklumkan bahawa beberapa perkara akan dibuat bermula minggu hadapan selepas dilantik ke jawatan Menteri Ekonomi.
Beliau akan mengeluarkan kenyataan politik sebagai Timbalan Presiden PKR untuk menggariskan perancangan bagi menghadapi enam Pilihan Raya Negeri (PRN) akan datang.
“Selain itu, saya akan menyiarkan kandungan politik supaya dapat mematahkan sentimen kebencian yang dibawa sekarang,” ujarnya.
Justeru, beliau menyeru kepada semua rakan politiknya agar tidak bimbang kerana segala perancangan telah disusun untuk mendepani lawan politik.
“Masa yang dibayar gaji oleh rakyat adalah tanggungjawab untuk negara dan tidak boleh digunakan untuk kerja-kerja politik.
“Masa kami sendiri (seperti waktu malam, hujung minggu dan lain-lain) adalah masa untuk berkempen supaya tidak ada campur aduk antara tanggungjawab menteri dan Timbalan Presiden parti,” katanya. – KOSMO! ONLINE


Identiti tiga beranak maut nahas di Manjung dikenal pasti
Oleh SHAMSUL KAMAL AMARUDIN

11 Disember 2022, 1:44 pm
LUMUT – Tiga sekeluarga yang maut dalam kemalangan berhampiran Jambatan Bainun dekat sini malam tadi dikenal pasti sebagai Mohamad Adam Che Embi, 33; isterinya, Nurhamizza Hamdan, 32; dan anak bongsu mereka, Mohamad Aisy Hakim Mohamad Adam, 2.
Mohamad Adam adalah Juruteknik di Stesen Janakuasa Sultan Azlan Shah TNB Janamanjung Sdn. Bhd. manakala isterinya adalah suri rumah dan mereka menetap di Residensi [email protected], tidak jauh dari lokasi kejadian.
Dua lagi anak pasangan itu yang turut berada dalam kereta dinaiki mereka berusia enam dan empat tahun mengalami kecederaan di bahagian dada dan dahi kini dirawat di Hospital Seri Manjung (HSM).
Ketua Polis Perak, Datuk Seri Mohd. Yusri Hassan Basri, berkata kemalangan berlaku di Jalan Kampung Koh-Pantai Remis kira-kira pukul 11.07 malam.
“Siasatan awal mendapati kereta Proton Saga dinaiki lima sekeluarga tersebut dari arah Manjung menghala ke Segari sebelum bertembung dengan kenderaan utiliti sukan (SUV) Chevrolet Captiva dari arah bertentangan.
“Akibat pertembungan itu, Proton Saga terbabas ke kiri jalan manakala Chevrolet Captiva pula terbabas ke kanan jalan dan terbakar akibat kebocoran minyak petrol,” katanya dalam satu kenyataan hari ini.

Menurut beliau, ketiga-tiga mangsa maut di lokasi kejadian manakala pemandu Chevrolet Captiva perempuan berusia 21 tahun patah kaki dan turut dirawat di HSM.
Beliau menjelaskan kejadian itu disiasat di bawah Seksyen 4 (1) Akta Pengangkutan Jalan 1987 dan orang ramai yang mempunyai maklumat dan melihat kejadian itu diminta menghubungi Pegawai Penyiasat Trafik, Inspektor Mohd. Fahrulrazhi Zakaria di talian 012-4433441.
Mohd. Yusri turut menasihatkan orang ramai sentiasa berhati-hati dan berhemah ketika berada di jalan raya terutama ketika musim cuti persekolahan ini. – KOSMO! ONLINE


Bersatu Sabah akan distruktur semula
Oleh SITI NUR MAS ERAH AMRAN

11 Disember 2022, 1:47 pm
SEBERANG PERAI – Parti Pribumi Bersatu Malaysia (Bersatu) Sabah akan disusun dan distruktur semula susulan tindakan wakil rakyatnya meninggalkan parti itu semalam.
Ketua Penerangan Bersatu, Datuk Wan Saiful Wan Jan berkata, operasi penstrukturan semula itu akan diketuai Timbalan Presidennya, Datuk Seri Ahmad Faizal Azumu bersama Naib Presiden Bersatu Sabah, Datuk Seri Dr Ronald Kiandee.
“Saya rasa, ‘trend’ keluar masuk parti terutamanya selepas pilihan raya adalah perkara lumrah yang perlu dilalui mana-mana parti.
“Biarpun begitu, Bersatu Sabah tetap kekal dan di peringkat Majlis Pimpinan Tertinggi (MPT), kita ada perancangan dan ada tindakan di mana Timbalan Presiden akan mengetuai usaha menyusun semula bahagian-bahagian yang akan diisi pimpinan atasan nanti.
“Saya yakin parti tidak akan terjejas apatah lagi kita pernah ada pengalaman seumpama ini apabila tokoh terbesar iaitu bekas Pengerusi Bersatu, Tun Dr Mahathir Mohamad pernah keluar parti diikuti anaknya, Datuk Seri Mukhriz Mahathir dan Marzuki Yahya untuk membentuk parti Pejuang,” katanya.
Beliau berkata demikian ketika diminta mengulas berhubung Bersatu Sabah lumpuh apabila semua wakil rakyatnya keluar parti itu berkuat kuasa semalam.

Terdahulu, beliau turun padang mendengar masalah peniaga dan penduduk yang berdepan masalah habuk ekoran pergerakan kenderaan berat di Kampung Lubuk Meriam di sini hari ini.
Sebelum ini,, Ketua Menteri yang juga Ketua Badan Pimpinan Bersatu Sabah, Datuk Hajiji Noor berkata, keputusan untuk meninggalkan parti itu dibuat selepas mempertimbangkan landskap politik Malaysia ketika ini terutama di Sabah.
Mengulas lanjut, Wan Saiful yang juga Ahli Parlimen Tasek Gelugor mendakwa, tindakan Hajiji didorong oleh kepentingan jawatan dan kuasa.
“Bagi saya, mereka yang menjual prinsip perjuangan parti semata-mata untuk mengekalkan atau mendapatkan kuasa selayaknya diletakkan dalam kategori sama seperti Presiden UMNO, Datuk Seri Dr Ahmad Zahid Hamidi.
“Di Sabah, tak ada sebarang masalah tetapi tiba-tiba mereka nak keluar.
“Saya kata kalau Hajiji nak keluar…tak apa, bawa sama beberapa orang pengikutnya dan kita akan susun balik parti,” tambahnya. – KOSMO! ONLINE


Cara pemandu Myvi letak kereta jadi perhatian
Oleh FLORINA DERIS

11 Disember 2022, 2:59 pm
PETALING JAYA – Perodua Myvi yang dikenali sebagai ‘king of the road’ sekali lagi menjadi perhatian apabila pemandunya meletakkan kenderaan itu dengan cara pelik dan berbahaya.
Perkongsian itu dimuat naik seorang pempengaruh media sosial (influencer), Abudi Alsagoff yang memaparkan kereta Perodua Myvi berwarna merah diletakkan dalam keadaan separuh terlunjur dan hampir terjatuh.
Rata-rata netizen berasa terhibur dengan perkongsian gambar itu dan menyifatkan ia sebagai sesuatu yang luar biasa.
“Salah longkang agaknya. Jika tiada longkang di situ, maka insiden tersebut tidak akan terjadi,” seloroh seorang pengguna Twitter.
“Mesti waktu kecil suka minum susu bak kata ustazah tular mata jadi rabun,” usik seorang lagi netizen.
“Agaknya yang mana benar, undur ke belakang atau jika ke depan akan menjunam ke bawah,” kata netizen lain.

Dalam pada itu, ketahanan dan kelasakan Perodua Myvi menyebabkan ada dalam kalangan netizen yang menyamakan kereta itu dengan kenderaan berjenama Tesla. – KOSMO! ONLINE


Perkhidmatan Mohd. Syafiq sebagai KPPA ditamatkan berkuat kuasa hari ini
Oleh KOSMO!

12 Disember 2022, 11:55 pm
PUTRAJAYA – Ketua Pengarah Perkhidmatan Awam (KPPA), Datuk Seri Mohd. Syafiq Abdullah ditamatkan perkhidmatan demi kepentingan awam di bawah Peraturan 49(3), Peraturan-peraturan Pegawai Awam (Kelakuan dan Tatatertib) berkuat kuasa, hari ini.
Berdasarkan sekeping surat yang tular hari ini, Mohd. Syafiq turut dibersarakan mengikut perenggan 10(5)(D) Akta Pencen 1980 (Akta 227).
Jelas surat yang ditandatangani oleh Ketua Setiausaha Negara (KSN), Tan Sri Mohd. Zuki Ali itu, kerajaan telah memutuskan untuk menamatkan perkhidmatan Mohd. Syafiq yang juga merupakan Pegawai Tadbir dan Diplomatik Gred Utama Turus 1 (Memangku) demi kepentingan awam.
Terdahulu, bekas Perdana Menteri, Datuk Seri Ismail Sabri Yaakob pada 6 Ogos lalu telah mengarahkan agar satu jawatankuasa khas ditubuhkan bagi menyiasat isu melibatkan Mohd. Syafiq dengan seorang pegawai kanan Jabatan Imigresen.
Jelas beliau, Mohd. Zuki juga telah diminta untuk menentukan pemilihan ahli jawatankuasa tersebut bagi menyiasat dakwaan KPPA menengking dan mengeluarkan kata-kata kesat terhadap kakitangan Jabatan Imigresen Malaysia (JIM).
Dalam kejadian 3 Ogos lalu, Mohd. Syafiq didakwa telah menengking dan mengeluarkan kata-kata kesat terhadap seorang pegawai Jabatan Imigresen di Lapangan Terbang Antarabangsa Kuala Lumpur (KLIA) dalam satu perselisihan faham di antara mereka. – KOSMO! ONLINE


Pasangan kekasih buang bayi dalam sungai
Oleh KHAIRUL MOHD. ALI

12 Disember 2022, 8:52 pm
JOHOR BAHRU – Sepasang kekasih ditahan di Kampung Melayu Pandan, di sini, kerana dipercayai terlibat dalam kes buang bayi ke dalam sungai bayi dalam kejadian semalam.
Pemangku Ketua Polis Daerah Seri Alam, Deputi Superintendan Dr. Mohd. Roslan Mohd. Tahir berkata, dalam kejadian pada pukul 1 tengah hari itu, kedua-dua suspek masing-masing berusia 27 dan 28 tahun.
Menurut beliau, siasatan dibuat mendapati kedua-dua suspek merupakan pasangan kekasih dan dipercayai adalah ibu bapa kepada bayi berkenaan.
“Polis mengesan beberapa gambar dan satu rakaman video tular yang menunjukkan penemuan seorang bayi perempuan masih bertali pusat di dalam sebuah parit di Kampung Melayu Pandan, di sini.
“Perkara tersebut turut dilaporkan seorang pengadu iaitu seorang wanita berusia 33 tahun yang menemukan mayat bayi tersebut pada pukul 11.50 pagi, semalam.
“Mayat bayi berkenaan telah dirujuk ke Hospital Sultanah Aminah Johor Bahru untuk proses bedah siasat,” katanya dalam satu kenyataan, di sini, hari ini.

Tambah Mohd. Roslan, bertindak atas maklumat, polis telah menahan seorang lelaki dan seorang wanita dipercayai ibu bapa kepada bayi malang tersebut dalam operasi yang dijalankan bermula pukul 1 petang hingga 1.30 tengah hari, hari sama.
Ujarnya, semakan ke atas suspek yang bekerja sebagai operator kilang itu tidak mempunyai sebarang rekod jenayah lampau dan tidak mempunyai hubungan suami isteri.
“Dalam operasi tersebut, polis turut merampas beberapa barangan antaranya t-shirt dan kain sarung yang terdapat kesan darah, dua telefon bimbit dan juga beberapa ubat seperti Ciproglen, Fenagessic, Anarex dan Spasmin,” katanya. – KOSMO! ONLINE


Zambry wakil PM ketuai Malaysia ke Sidang ASEAN-EU
Oleh AMREE AHMAD

12 Disember 2022, 8:48 pm
PUTRAJAYA- Menteri Luar, Datuk Seri Dr. Zambry Abdul Kadir akan mengetuai delegasi Malaysia ke Sidang Kemuncak Peringatan ASEAN dan Kesatuan Eropah (EU) pada Rabu ini.
Menurut kenyataan dikeluarkan Wisma Putra, beliau selaku wakil khas Perdana Menteri akan diiringi pegawai kanan Kementerian Luar ke Brussels, Belgium.
“Sidang yang julung kali diadakan ini melibatkan pemimpin negara anggota ASEAN dan EU serta bakal membincangkan hala tuju hubungan dialog dua blok tersebut.
“Perbincangan itu turut merangkumi kerjasama politik dan keselamatan, ekonomi dan sosiobudaya, perubahan iklim, keselamatan makanan serta pembangunan mampan,” katanya tadi.
Ini merupakan julung kali penampilan beliau di luar negara setelah dilantik sebagai Menteri Luar pada 3 Disember lalu dalam Kerajaan Perpaduan dipimpin Datuk Seri Anwar Ibrahim.
Esok, Zambry dijadualkan menghadiri sesi C-Suite Luncheon anjuran Majlis Perniagaan ASEAN-EU dengan acara libat urus bersama-sama para pemimpin perniagaan Eropah.

Beliau turut akan diiringi oleh Timbalan Menteri Perdagangan Antarabangsa dan Industri, Liew Chin Tong dan para pegawai kanan dari kementerian berkenaan pada program itu.
“Di sela sidang kemuncak ini, Malaysia dan EU dijadualkan menandatangani Perjanjian Rangka Kerja Perkongsian dan Kerjasama Pelbagai Bidang.
“Sasaran pemeteraian tersebut bertujuan untuk meningkatkan hubungan politik, perdagangan dan pelaburan, tenaga, pengangkutan, pertanian, kewangan dan maritim,” jelasnya. – KOSMO! ONLINE


Konflik harta, Veena Kapoor mati dibelasah anak
Oleh HANISAH SELAMAT

12 Disember 2022, 8:15 pm
GARA-GARA pertelingkahan isu hartanah bernilai RM6.4 juta, pelakon veteran Bollywood, Veena Kapoor mati di tangan anak lelakinya sendiri.
Dramatis berusia 74 tahun itu dilaporkan dibelasah teruk menggunakan kayu besbol dalam pergaduhan dengan suspek yang sebelum ini menetap di Amerika Syarikat.
Anaknya, Sachin Kapoor, 45, membuat pengakuan telah membunuh pelakon itu pada awal bulan ini ketika disoal siasat polis.
Mangsa difahamkan mati serta-merta selepas dipukul berulang kali pada bahagian kepala, manakala mayatnya dibuang di sebuah sungai di daerah Raigad, Mumbai, kira-kira 90 kilometer dari kediamannya di Juhu.
Polis turut menahan pembantu Veena yang berusia 25 tahun atas dakwaan mempunyai kaitan dengan pembunuhan mengerikan tersebut.
Kehilangan mendiang disedari pengawal keselamatan kediamannya yang kemudian membuat laporan kepada pihak berkuasa.

Berita kematiannya pula hanya tersebar selepas lebih seminggu tragedi berlaku apabila seorang paparazi mengulang siar hantaran dimuat naik rakannya yang juga pelakon menerusi media sosial.
Aktres berkenaan, Neelu Kohli dalam hantaran tersebut menyatakan tergamam sebaik mendapat khabar
menyedihkan membabitkan Veena.
“Saya kehilangan kata-kata. Saya berharap kamu dapat berehat dengan tenang selepas bertahun-tahun bertarung mempertahankan rumahnya,” katanya.
Untuk info, Veena memulakan kerjaya lakonan sekitar awal tahun 2000 dengan membintangi produksi televisyen seperti Ajooni, Bandhan Pheron Ke, Meri Bhabhi dan Dal: The Gang. – KOSMO! ONLINE


Pemandu treler bawa muatan berlebihan ada 10 saman trafik
Oleh ASLIZA MUSA

12 Disember 2022, 8:22 pm
IPOH – Pemandu treler yang terlibat dalam kemalangan membabitkan empat buah kenderaan di Kilometer 69, Jalan Raya Timur Barat (JRTB) Gerik-Jeli di Gerik pada 29 Oktober lalu, mempunyai 10 rekod kesalahan trafik.
Kejadian pada pukul 11 pagi itu menyebabkan kecederaan parah kepada salah seorang mangsa apabila wanita berusia 31 tahun itu keguguran anak di dalam kandungan berusia lapan bulan.
Dalam kejadian sama, pemandu kereta jenis Honda City cedera ringan manakala pemandu dan penumpang kenderaan lain tidak mengalami sebarang kecederaan.
Ketua Polis Perak, Datuk Seri Mohd. Yusri Hassan Basri berkata, saman bagi pelbagai kesalahan itu direkodkan sejak tahun 2012 hingga 2022.
“Lelaki berusia 47 tahun itu ditahan pada hari kejadian ketika melalui sekatan jalan raya (SJR) di Batu Melintang Jeli, Kelantan dan telah dibawa ke Ibu Pejabat Polis Daerah (IPD) Gerik untuk siasatan lanjut.
“Berdasarkan siasatan, kemalangan itu berpunca daripada muatan siling putih yang dibawa treler berkenaan jatuh di atas jalan ketika melalui selekoh dan menimpa kenderaan jenis Subaru Forester dinaiki wanita terbabit,” katanya di sini, hari ini.

Menurut beliau, kertas siasatan kes berkenaan kini dikemas kini dan sedang menunggu laporan perubatan mangsa dari Hospital Tanah Merah, Kelantan.
Katanya, kes itu juga telah dirujuk kepada Timbalan Pendakwa Raya untuk tindakan selanjutnya.
“Siasatan kes ini dijalankan mengikut Seksyen 43(1) Akta Pengangkutan Jalan 1987,” katanya.
Terdahulu, tular di media sosial luahan suami kepada mangsa yang berang dengan tindakan cuai pemandu treler itu kerana menjadi punca kepada nahas yang mengorbankan bayi dalam kandungan isterinya.
Turut dimuat naik dalam kumpulan Facebook Dashcam Owners Malaysia itu video berdurasi 15 saat memaparkan kejadian siling putih dibawa treler itu jatuh di atas jalan ketika melalui selekoh hingga menyebabkan kemalangan. – KOSMO! ONLINE


50 warga asing menetap di sekolah terbengkalai diserbu
Oleh HARRITH HISHAM

12 Disember 2022, 9:58 pm
KUALA LUMPUR – Kira-kira 50 orang warga asing menjadikan sebuah sekolah terbengkalai di Taman Desa di sini, sebagai penempatan akhirnya terbongkar selepas diserbu polis, hari ini.
Ketua Polis Daerah Brickfields, Asisten Komisioner Amihizam Abdul Shukor berkata, kesemua warga asing itu merupakan pekerja pembinaan di kawasan berhampiran.
Menurutnya, pihak polis menerima laporan kejadian daripada pengadu yang juga Pegawai Pendidikan Daerah Bangsar.
Katanya, laporan dibuat selepas pengadu terkesan apabila sebuah artikel akhbar mendakwa sejumlah warga asing menetap di Sekolah Kebangsaan Danau Perdana itu yang telah terbiar sejak 2005.
“Kita telah pergi ke lokasi terbabit dan mendapati seramai 50 orang pekerja warga asing menjadikan sekolah tersebut sebagai tempat tinggal.
“Pegawai penyiasat kes telah menasihati wakil pihak pengurusan tapak pembinaan selain melarang pekerja-pekerjanya untuk tinggal di kawasan berkenaan,” katanya dalam kenyataan hari ini.

Justeru, Amihizam berkata, pihaknya akan melakukan pemantauan dari masa ke masa bagi mengelakkan perkara itu berulang.
“Orang ramai termasuk warga asing dinasihatkan untuk terus mematuhi segala undang-undang di negara ini,” ujarnya. – KOSMO! ONLINE


Anwar ucap takziah kepada keluarga Teh Hong Piow
Oleh MUHAMMAD NAJIEB AHMAD FUAD

12 Disember 2022, 8:40 pm
KUALA LUMPUR – Perdana Menteri Datuk Seri Anwar Ibrahim ucap takziah buat keluarga Pengasas dan Pengerusi Emeritus Public Bank Sdn Bhd (Public Bank) Tan Sri Teh Hong Piow, di atas pemergiannya, pagi tadi.
Anwar melalui hantaran di Instagramnya memberitahu pemergian mendiang adalah kehilangan besar serta memberi kesan terhadap institusi perbankan negara terutamanya Public Bank.
“Pemergiannya ini tentu meninggalkan lompong besar kepada keluarga Public Bank, sektor perbankan dan juga negara.
“Saya mendoakan keluarga mendiang Dr. Teh tabah dan kuat atas kehilangannya,” katanya.
Terdahulu, Kosmo! melaporkan mendiang meninggal dunia di usia 92 tahun pada pukul 10.20 pagi tadi. – KOSMO! ONLINE


Bapa dera, tanam mayat anak di tepi jalan
Oleh HARRITH HISHAM

12 Disember 2022, 11:24 pm
KUALA LUMPUR – Seorang bapa bertindak kejam dipercayai mendera anaknya sehingga maut sebelum menanam mayat mangsa di tepi jalan diberkas, semalam.
Difahamkan, suspek yang merupakan lelaki tempatan itu menanam anak perempuannya berusia sembilan tahun di kawasan tepi jalan Taman Dusun Bandar, Jalan Bellamy, di sini.
Ketua Polis Daerah Dang Wangi, Asisten Komisioner Noor Dellhan Yahaya berkata, pihaknya telah menerima laporan daripada isteri suspek mendakwa suaminya mendera anak mereka.
“Isterinya yang merupakan wanita warga asing berusia 40-an itu membuat laporan polis Jumaat lalu selepas mendapati anaknya dalam keadaan lemah dan mempunyai darah di mulut.
“Dia (isteri suspek) menyedari keadaan anaknya itu sebaik pulang bekerja sekitar pukul 7 malam di kediaman mereka di Jalan Pudu,” katanya dalam kenyataan, hari ini.
Noor Dellhan berkata, bertindak atas maklumat, polis berjaya mengesan lalu menangkap suspek kira-kira pukul 12.30 tengah hari di Jalan Pasar Pudu, semalam.

“Suspek berusia 40-an mengaku telah menanam mangsa di tepi jalan Taman Dusun Bandar, Jalan Bellamy di sini,” ujarnya.
Tambahnya, suspek direman tujuh hari dan disiasat dibawah Seksyen 31(1)(a) Akta Kanak-kanak 2001 dan Seksyen 302 Kanun Keseksaan. – KOSMO! ONLINE


Pondok pengawal terbakar dari dalam
Oleh AZAHAR HASHIM

12 Disember 2022, 8:28 pm
KULIM – Rakaman televisyen litar tertutup (CCTV) menunjukkan kebakaran sebuah kontena yang dijadikan pondok pengawal di Taman Bayam Indah, Lunas di sini, semalam, bermula dari dalam pondok tersebut.
Dalam kejadian kira-kira pukul 11 malam itu, mayat seorang lelaki dan wanita ditemui rentung di dalam pondok pengawal berkenaan.
Ketua Polis Daerah Kulim, Superintendan Mohd. Redzuan Salleh berkata, rakaman tersebut juga menunjukkan kebakaran berlaku pada pukul 10.45 malam.
“Siasatan menerusi CCTV mendapati tiada sebarang unsur khianat,” katanya dalam kenyataan di sini, hari ini.
Kata beliau, hasil siasatan di tempat kejadian menemui sebuah kereta jenis Proton Saga.
“Pemilik kereta itu telah dihubungi dan mengesahkan kereta tersebut dijual tanpa membuat penukaran nama,” ujarnya.

Menurutnya, pihak forensik bomba juga telah menjalankan siasatan di tempat kejadian dan mendapati punca kebakaran adalah dari dalam kontena.
“Beberapa sampel kebakaran diambil oleh pihak bomba untuk dianalisa.
“Sementara pihak forensik Ibu Pejabat Polis Kontinjen Kedah mendapati tiada kesan kecederaan berunsurkan jenayah dengan kedua-dua mangsa terbakar 70 peratus,” jelasnya.
Tambahnya, waris gagal mengenal pasti identiti kedua-dua mangsa dan akan disimpan di Hospital Sultanah Bahiyah (HSB) di Alor Setar sehingga keputusan DNA diperoleh.
“Hasil bedah siasat mangsa lelaki mendapati punca kematian adalah akibat terhidu asap manakala proses bedah siasat mangsa perempuan akan dilakukan pada esok,” katanya. – KOSMO! ONLINE


LKIM mohon peruntukan tambahan untuk nelayan
Oleh ASLIZA MUSA

12 Disember 2022, 8:15 pm
BUKIT GANTANG – Lembaga Kemajuan Ikan Malaysia (LKIM) berharap kerajaan di bawah pimpinan Datuk Seri Anwar Ibrahim akan memberi peruntukan tambahan kepada golongan nelayan.
Pengerusinya, Datuk Syed Abu Hussin Hafiz Syed Abdul Fasal berkata, tambahan peruntukan itu dapat membantu golongan tersebut yang terjejas akibat cuaca tidak menentu ketika musim tengkujuh.
“Di peringkat LKIM, nelayan-nelayan yang terlibat dengan bencana contoh bumbung tercabut dan sebagainya, memang kita ada peruntukan bencana setiap tahun yang diberikan kepada nelayan.
“Untuk tahun ini peruntukan memang tidak ditambah, tapi untuk tahun depan sebab musim banjir belum berakhir, saya harap menteri baharu akan beri tambahan bajet kepada nelayan.
“Golongan nelayan ini, kita beri mereka bantuan enjin bot, dengan enjin itu mereka ke laut dan dalam masa sama bantu menyelamatkan mangsa banjir jika ada keperluan,” katanya.
Beliau berkata demikian dalam sidang akhbar pada Majlis Penyerahan Bantuan Enjin Sangkut kepada 25 nelayan tempatan di Pejabat Persatuan Nelayan Kawasan (PNK) Matang di sini, hari ini.

Sementara itu dalam perkembangan berlainan, beliau yang juga Ahli Parlimen Bukit Gantang menggesa cadangan kenaikan Elaun Sara Hidup Nelayan (ESHN) daripada RM300 ke RM500.
Jelasnya, cadangan itu akan dibawa ke Persidangan Dewan Rakyat, bulan ini.
Katanya, kerajaan boleh melaksanakan kenaikan itu tanpa melibatkan peruntukan tambahan iaitu dengan hanya mengurangkan bantuan subsidi minyak kepada nelayan.
“Saya ada formula tersendiri dan selepas membuat kira-kira, ia dapat dilaksanakan tanpa peruntukan tambahan dan tidak menjejaskan pelaksanaan serta penangkapan ikan.
“Dengan kenaikan ini, hampir 40,000 nelayan seluruh negara bakal mendapat tambahan ESHN sebanyak RM96 juta setahun yang hanya diambil daripada subsidi minyak,” katanya. – KOSMO! ONLINE


Tidak letak jawatan sehingga ada pengganti – Pengerusi LKIM
Oleh ASLIZA MUSA

12 Disember 2022, 6:42 pm
BUKIT GANTANG – Ahli Parlimen Bukit Gantang, Datuk Syed Abu Hussin Hafiz Syed Abdul Fasal, tidak akan meletak jawatan sebagai Pengerusi Lembaga Kemajuan Ikan Malaysia (LKIM).
Sebaliknya beliau berkata, beliau hanya akan mengundurkan diri sekiranya terdapat pelantikan pengerusi baharu bagi jawatan berkenaan.
“Pelantikan saya selama dua tahun sehingga 2024. Jadi, apabila menteri baharu naik, dia akan memilih pengerusi yang baharu untuk menggantikan saya, (ketika itu) barulah saya undurkan diri.
“Sementara ini, masih belum ada lagi pengganti dan saya akan meneruskan khidmat sebagai pengerusi untuk bantu menyampaikan bantuan-bantuan kepada rakyat.
“Saya hanya tunggu sehingga jawatan ini diambil. Saya tidak meletak jawatan kerana memikirkan golongan nelayan dan mahu selesaikan semua kerja saya,” katanya.
Beliau berkata demikian kepada pemberita dalam sidang akhbar pada Majlis Penyerahan Bantuan Enjin Sangkut di pejabat Persatuan Nelayan Kawasan (PNK) Matang di sini, hari ini.

Dalam pada itu Syed Abu Hussin Hafiz berkata, beliau juga akan menggunakan emolumen iaitu gaji atau elaun sebagai Ahli Parlimen bagi membantu rakyat di kawasannya.
Katanya, tindakan itu bukanlah usaha baharu sebaliknya kesinambungan yang dilakukan sejak mula menjadi Ahli Parlimen Bukit Gantang pada 2018.
“Daripada awal saya jadi Ahli Parlimen pun saya sudah serahkan duit (elaun) kepada pegawai saya untuk uruskan bantuan bagi menjalankan semua aktiviti dan perbelanjaan di Parlimen Bukit Gantang.
“Untuk tahun ini, oleh kerana tiada peruntukan kerajaan, jadi saya gunakanlah wang elaun Ahli Parlimen sebanyak RM25,000 ini, saya serahkan kepada pusat khidmat untuk mereka atur bantuan kepada rakyat.
“Dalam masa sama, saya juga ada wang zakat untuk bantu golongan asnaf. Saya orang berniaga, saya ada pendapatan berniaga sendiri, jadi saya tidak bimbang,” katanya. – KOSMO! ONLINE


Gadai barang kemas ibu gara-gara diperdaya Macau Scam
Oleh SYED AZLAN SAYED HIZAR

12 Disember 2022, 6:48 pm
KANGAR – Seorang gadis berusia 24 tahun bertindak menggadaikan barang kemas milik ibunya bernilai RM33,850 bagi mendapatkan wang selepas diperdaya sindiket Macau Scam, baru-baru ini.
Mangsa yang merupakan lulusan diploma dan tidak bekerja itu juga menggunakan wang milik ibu bapanya sebanyak RM8,150 untuk dipindahkan ke beberapa akaun yang digunakan sindiket penipuan tersebut.
Ketua Polis Daerah Kangar, Asisten Komisioner Yusharifuddin Mohd. Yusop berkata, pihaknya menerima aduan daripada mangsa pada pukul 7.29 malam semalam.
Katanya, mangsa pada mulanya menerima panggilan telefon daripada suspek yang mengaku sebagai wakil syarikat kurier dan mendakwa terdapat kiriman barang terlarang ke Sarawak atas namanya.
“Panggilan itu kemudiannya disambungkan kononnya kepada seorang pegawai polis bernama Sarjan Nur Amira untuk membuat laporan sebelum disambung pula kepada pegawai Bank Negara.
“Mangsa seterusnya diarahkan mengeluarkan wang simpanan dari semua akaun banknya ke akaun bank diberikan suspek yang didakwa lebih selamat,” katanya dalam kenyatan di sini, hari ini.

Menurut Yusharifuddin, mangsa yang percaya kata-kata suspek bertindak memindahkan sejumlah RM8,150 wang milik ibu bapanya ke dalam empat akaun bank berbeza.
“Tidak cukup dengan itu, mangsa turut menggadaikan barang kemas milik ibunya berjumlah RM33,850 sebelum wang hasil gadaian itu dimasukkan ke dalam akaun suspek.
“Kejadian tersebut berlaku antara 28 November hingga 8 Disember baru-baru ini, dan siasatan awal mendapati akaun digunakan suspek mempunyai dua laporan bersangkut kontinjen lain,” ujarnya.
Katanya, kes disiasat di bawah Seksyen 420 Kanun Keseksaan kerana menipu.
Yusharifuddin pada masa sama menasihatkan orang ramai supaya tidak mudah percaya serta panik dengan panggilan sedemikian dan perlu membuat semakan sebelum mengikut arahan diberikan sindiket.
“Orang ramai boleh merujuk dan membuat semakan berkaitan jenayah komersial melalui National Scam Response Center (NSRC) di talian 997 atau aplikasi WhatsApp CCID Info Line di talian 013-211 1222,” katanya.
Selain itu, orang ramai boleh menyemak akaun atau nombor telefon disyaki digunakan ‘scammer’ menerusi aplikasi Mule Account yang boleh dimuat turun dari Google Playstore. – KOSMO! ONLINE


Penyokong England dibimbangi bawa pulang penyakit maut selesema unta
Oleh KOSMO!

12 Disember 2022, 6:30 pm
NEW DELHI – Ketika penyokong bola sepak England pulang dari Piala Dunia di Qatar dengan rasa kecewa, terdapat kebimbangan mereka mungkin membawa ‘cenderahati’ berupa penyakit  selesema unta yang boleh membawa maut, lapor portal berita Daily Star semalam.
Selesema unta atau Sindrom Pernafasan Timur Tengah (MERS) ialah sejenis kornavirus dan boleh membawa maut. Penyakit itu lebih teruk berbanding dengan covid-19 dan muncul di Arab Saudi pada tahun 2012.
Ia kemudian merebak ke semua negara  Asia Barat dan pernah wujud di Britain. Pada kebiasaannya, penyakit itu tersebar melalui sentuhan dengan unta tetapi kes penularan dari manusia ke manusia juga telah direkodkan.
Pengarah Kanan dan Jabatan Pesakit Luar (HOD) di Pusat BLK-Max untuk Penyakit Dada dan Pernafasan di New Delhi, Dr. Sandeep Nayar memberitahu Indian Express bahawa terdapat kebimbangan peningkatan baru dalam jangkitan boleh berlaku disebabkan kemasukan ramai peminat bola sepak ke Qatar.
Beliau berkata: “Jadi, mereka yang mempunyai gejala yang tinggal dalam kelompok akan lebih terdedah (kepada selesema unta).”
Seperti kebanyakan virus pernafasan lain, MERS menyebabkan sesak nafas dan batuk pada kebiasaannya disertai dengan suhu badan yang tinggi.

“Terdapat batuk kering dan kerengsaan di bahagian atas tekak. Dalam kes sekali-sekala, ia juga boleh menyebabkan keadaan seperti radang paru-paru yang boleh menyebabkan pesakit dimasukkan ke hospital. Kes yang teruk juga mengakibatkan kematian,” kata seorang pakar perunding penyakit berjangkit di India, Dr. Neha Rastogi.
Skuad bola sepak England kalah 1-2 kepada Perancis dalam perlawanan suku akhir di Qatar baru-baru ini sekali gus terlepas peluang untuk menjulang Piala Dunia. – Agensi


Amerika Syarikat berdepan ancaman ‘tripledemic’
Oleh KOSMO!

12 Disember 2022, 7:30 pm
WASHINGTON – Pegawai-pegawai kesihatan awam menilai  semula topik pemakaian pelitup muka kerana tiga virus pernafasan yang sangat mudah menular berlaku pada musim cuti Krismas tahun ini, kata Pengarah Pusat Kawalan dan Pencegahan Penyakit (CDC), Rochelle Walensky seperti dilaporkan portal berita NPR semalam.
Sejak beberapa minggu lalu, lonjakan kes Covid-19, virus sinsitium selesema dan pernafasan yang dikenali sebagai RSV direkodkan di AS.
Wabak itu mengakibatkan ramai  pesakit membanjiri  bilik-bilik kecemasan,   bahkan menyebabkan kekurangan ubat sejuk manakala ancaman tiga virus pernafasan itu kali ini disebut ‘tripledemic’ oleh beberapa pakar kesihatan.
Walensky menyatakan, gabungan virus serentak itu telah membebankan sistem penjagaan kesihatan di seluruh AS.
Peta pusat yang menjejaki tahap komuniti covid-19 menunjukkan lebih banyak kawasan oren baru-baru ini iaitu warna yang menunjukkan jangkitan tinggi, kata Walensky kepada Alisa Chang daripada  NPR.
“Untuk melindungi masyarakat dalam keadaan seperti itu pada tahap tinggi ni, kami telah mengesyorkan dan terus mengesyorkan agar komuniti terbabit  memakai pelitup muka,” katanya.

Peta tahap komuniti covid-19 terbaharu CDC menunjukkan lebih daripada  9 peratus daerah di AS  dianggap mempunyai risiko jangkitan yang tinggi.
Agensi persekutuan itu turut mengesyorkan agar penduduk yang tinggal di kawasan tersebut mengamalkan pemakaian pelitup muka,  namun secara amnya, kanak-kanak di bawah umur dua tahun tidak digalakkan memakainya. – Agensi


Beri saya ruang untuk bernafas – Nana Mahazan
Oleh NUR AL-FAIRUZA SYARFA NOR SAIDI

12 Disember 2022, 6:30 pm
PETALING JAYA – Pengacara Nana Mahazan meluahkan rasa kesal apabila sebilangan besar netizen lebih memilih menilai cara pemakaiannya walaupun dia sudah bertudung.
Bagi Nana atau nama lengkapnya Nurul Hana Che Mahazan, dia memerlukan ruang untuk melakukan perubahan dari segi pemakaian.
“Bila mula bertudung, orang cari salah saya. Cakap saya pakai tudung tidak tutup dada atau nampak pergelangan tangan. Biar saya bernafas.
“Satu hari saya berfikir, biar saya lakukan semua ini untuk Allah dan buat Dia gembira. Ini perjalanan saya. Jadi segala yang dicuba, saya lakukannya dalam fasa dan masa saya,” katanya.
Lebih mengecewakan, puteri sulungnya, Althea Raqeem Brian yang berusia 12 tahun turut terpalit dengan kecaman netizen apabila dituduh tidak pandai menutup aurat dengan sempurna.
“Semasa Althea mula bertudung, dia selempang sebelah sahaja sehingga netizen cakap lebih baik tidak pakai tudung.

“Kata-kata itu lebih kepada menjatuhkan niat dan semangat orang. Selepas kejadian, saya terus menenangkan Althea,” kata Nana.
Biarpun penampilannya sering dinilai netizen, namun selebriti kelahiran Johor itu tidak mudah melenting dengan kata-kata orang.
Pengacara berusia 39 tahun itu menambah, dia sudah melalui kecaman orang sejak menyertai program realiti Akademi Fantasia musim pertama (AF1).
“Saya tidak mudah melatah, kalau selalu fikir mengenai orang yang suka menilai, kita tidak akan buat sesuatu perkara jadi lebih baik.
“Orang boleh cakap apa yang mereka mahu. Saya sudah melaluinya semasa orang tidak suka saya dalam AF1.
“Kalau saya sibuk kisahkan cakap orang, saya tidak akan bertahan sehingga sekarang,” ujarnya ketika ditemui pada majlis minum petang Misi Bantuan Musim Sejuk Syria di Tamu Hotel & Suites, Kuala Lumpur baru-baru ini.
Terdahulu, Nana mencuri perhatian apabil tampil bertudung sekitar Ogos tahun lalu dalam sebuah video Instagram.
Penampilan tersebut meraih respons positif orang ramai kerana pada waktu itu, Nana merupakan salah seorang artis wanita termasuk Betty Rahmad, Izara Aishah, Vicha Saywho dan Fieya Julia yang berhijrah mengenakan tudung. – KOSMO! ONLINE


Budak tiga tahun dikhuatiri lemas terjatuh tali air
Oleh TENGKU DANISH BAHRI TENGKU YUSOFF

12 Disember 2022, 7:59 pm
KUALA TERENGGANU – Seorang budak lelaki berusia tiga tahun dikhuatiri lemas selepas dipercayai terjatuh di dalam tali air di Kampung Kebor Besar, Manir di sini, hari ini.
Dalam kejadian pada pukul 4.15 petang itu, mangsa, Muhammad Sufi Eijas Mohd. Sobrey sedang melihat arus deras tali air tersebut bersama bapa dan dua adik-beradiknya sebelum terjatuh.
Bapa mangsa, Mohd. Sobrey Ramli, 32, berkata, sebelum kejadian, dia mengambil tiga anaknya itu termasuk Muhammad Sufi Eijas dari rumah ibunya di Kampung Tetambah Baru, Manir, di sini.
“Saya sepatutnya menghantar mereka ke kelas mengaji, namun kami berhenti sebentar di kawasan tali air itu untuk melihat arus deras banjir.
“Sekelip mata salah seorang anak sulung saya, Muhammad Shakir Wafiudin, 8, memberitahu adiknya (Muhammad Sufi Eijas) terjatuh ke dalam tali air berkenaan,” katanya ketika ditemui di lokasi kejadian di sini, hari ini.
Mohd. Sobrey berkata, dia nekad terjun ke dalam tali air berkenaan untuk menyelamatkan anak lelakinya tetapi gagal.

Tambah pengawal keselamatan itu, dua penduduk kampung yang menyaksikan kejadian itu turut terjun mencari Muhammad Sufi Eijas namun juga tidak berjaya kerana arus deras.
“Saya kemudiannya menghubungi pihak berkuasa sebelum pasukan bomba tidak lama kemudian,” katanya.
Setakat ini, sepasukan anggota bomba daripada unit Pasukan Penyelamat di Air sedang melakukan operasi mencari dan menyelamat dengan menyelam di lokasi kejadian. – KOSMO! ONLINE


Pengasas Public Bank Teh Hong Piow meninggal dunia
Oleh MUHAMMAD NAJIEB AHMAD FUAD

12 Disember 2022, 6:23 pm
PETALING JAYA – Pengasas dan Pengerusi Emeritus Public Bank Bhd (Public Bank), Tan Sri Teh Hong Piow, meninggal dunia pada usia 92 tahun, pukul 10.20 pagi tadi.
Perkara tersebut di maklumkan melalui kenyataan media oleh Ketua Pegawai Eksekutif Public Bank, Tan Sri Dr Tay Ah Lek.
Beliau memberitahu pemergian Hong Piow adalah satu kehilangan besar buat kumpulan Public Bank.
“Bagi pihak Lembaga Pengarah, Pengurusan dan kakitangan Kumpulan Public Bank, kami merakamkan ucapan setinggi-tinggi takziah dan simpati kepada keluarga beliau,” katanya.
Hong Piow merupakan individu yang mengasaskan Public Bank pada tahun 1965 ketika berusia 35 tahun dan dilantik sebagai Pegawai Eksekutif dan Pengarah Urusan Public Bank, sejak permulaan operasi perniagaannya pada 6 Ogos 1966.
Beliau turut dilantik sebagai Pengerusi Emeritus dan Penasihat Public Bank pada 1 Januari 2019 dan kekal sebagai Pengarah Bukan Eksekutif Lembaga Pengarah Public Bank. – KOSMO! ONLINE


Anna Jobling, Melur Untuk Firdaus paling dicari dalam Google
Oleh LIA OTHMAN

12 Disember 2022, 7:33 pm
PETALING JAYA – Pelakon Anna Jobling terkejut apabila tersenarai sebagai antara 10 personaliti paling banyak carian dalam Google Malaysia sepanjang 2022.
Anna, 22, berkata, dia yakin carian terhadap namanya disebabkan drama lakonan bersama Merqeen berjudul Melur Untuk Firdaus yang mendapat sambutan hangat sekitar Mei lalu.
“Jujurnya saya terkejut apabila tersenarai antara 10 personaliti paling banyak carian Google di Malaysia untuk sepanjang tahun ini.
“Saya yakin carian itu adalah atas sebab-sebab positif mengenai karier. Drama Melur Untuk Firdaus banyak membantu menaikkan nama saya.
“Sejujurnya tak terfikir akan ada ramai individu yang melakukan carian nama saya. Saya rasa semua orang menggunakan carian dalam Google apabila mahu mendapatkan info,” katanya yang mengakui perkara tersebut membuatkan dia mahu terus memberikan yang terbaik dalam karier.
Anna atau nama sebenarnya Anna Ellisa Gustin Jobling Abdul Rahman berada di tempat ketujuh dalam senarai 10 paling dicari Google Malaysia bagi tahun 2022.

Drama Melur Untuk Firdaus yang ditayangkan menerusi slot Lestari TV3 pula menjadi drama siri kedua dicari selepas siri popular Korea, All Of Us Dead.
Sementara itu, Perdana Menteri Datuk Seri Anwar Ibrahim mengungguli senarai paling dicari diikuti bekas personaliti TV3, Zalina Azman yang dilaporkan hilang sejak November tahun lalu.
Turut tersenarai dalam 10 paling dicari dalam Google Malaysia ialah Najib Razak, Ahmad Zahid Hamidi, Azam Baki, Nik Adam Mika, Ustaz Fathi Naim, Muhyiddin Yasin dan Yasin Sulaiman.
Sementara itu bercakap tentang karier, Anna berkata, pihak pengurusannya Mask Team dalam perancangan melebarkan sayap ke Indonesia.
“Saya juga berterima kasih kepada peminat dari Malaysia, Indonesia, Singapura, Brunei dan Asia Tenggara.
“Pihak pengurusan saya telah merangka banyak perancangan berkaitan karier dan insya-Allah untuk tahun 2023 sedang mencuba nasib ke negara seberang,” ujarnya. – KOSMO! ONLINE


Suami curang saat isteri sarat mengandung
Oleh KOSMO!

12 Disember 2022, 6:53 pm
PETALING JAYA – Tergamaknya si suami apabila sanggup berlaku curang bersama teman sepejabat dalam keadaan isteri sedang sarat mengandung.
Itu ujian rumah tangga dihadapi seorang wanita menerusi luahannya pada Facebook Luahan Hati Seorang Isteri, berhubung kisah curang suaminya bersama rakan sekerja.
Suri rumah itu berkata, wanita yang menjalin hubungan dengan suaminya juga mengetahui lelaki tersebut sudah berumah tangga serta mempunyai anak.
“Bila kita mengandung dan sibuk menjaga anak, tapi suami ada skandal bermain cinta dengan perempuan kerja pejabat. Perempuan itu nampak saya mengandung, suami pegang anak-anak, tapi masih sanggup bermain cinta dengan suami orang.
“Apa niat hati dia, dia tak rasa kasihankah tengok saya sedang mengandung. Sanggup dia tak tolak suami saya untuk ajak bercinta, masih berhubung mengajak suami berjumpa,” katanya pada hantaran tersebut.
Ujarnya lagi, suaminya juga sanggup mengabaikannya dan anak-anak seterusnya bermain cinta dengan wanita itu.

“Saya minta cerai, tapi suami tidak mahu ceraikan. Dia pun dah bernikah dengan wanita itu di Thailand. Suami tidak mahu lepaskan saya, apa patut saya buat sebab memang tak boleh nak hidup berkongsi kasih.
“Sekarang ini saya sudah berpindah dekat dengan tempat kerja suami. Dia tak pernah tak balik rumah, tapi saya masih tak boleh maafkan dia sebab saya tahu dia masih ada isteri lain,” katanya. – KOSMO! ONLINE


Exco Melaka digesa kerja keras, elak disingkir rakyat
Oleh MUHAMMAD SHAHIZAM TAZALI

12 Disember 2022, 6:34 pm
MELAKA – Ahli Majlis Mesyuarat Kerajaan Negeri (Exco) digesa bekerja lebih keras dan serius dalam menangani permasalahan rakyat agar tidak ditolak pada masa hadapan.
Ketua Menteri Melaka, Datuk Seri Sulaiman Md. Ali mengingatkan para Exco dengan mengambil contoh analogi keputusan Piala Dunia 2022 supaya rajin turun padang melihat masalah rakyat, di samping berusaha mendekati golongan muda.
Menurut beliau, mengamalkan budaya kerja yang selesa sangat berisiko kerana berpotensi untuk disingkirkan rakyat pada pilihan raya akan datang.
“Keputusan Pilihan Raya Umum Ke-15 (PRU15) baru-baru ini menyaksikan, kalau dalam bola sepak Piala Dunia 2022 di Qatar, kita ini umpama dapat telur ayam, Sepanyol kalah, Jerman balik awal dan pasukan pilihan Brazil pun tewas.
“Ini amaran dan peringatan kepada rakan sahabat Exco kena bekerja keras selesaikan ehwal rakyat, kalau tidak anda semua pun akan balik awal juga, sama macam Jerman,” katanya.
Beliau berkata demikian ketika membentangkan Bajet 2023 Melaka dalam Sidang Dewan Undangan Negeri (DUN) di Seri Negeri, Ayer Keroh di sini, hari ini.

Dalam pada itu, Sulaiman turut mengucapkan tahniah kepada Datuk Seri Anwar Ibrahim atas pelantikan sebagai Perdana Menteri.
Katanya, model Kerajaan Perpaduan bukan perkara baharu kerana Melaka telah merintis lebih awal konsep tersebut yang mengangkat pembangkang sebagai rakan strategik.
“Kini di DUN Melaka ada tujuh rakan strategik yang mana lima daripada mereka sudah berpadu bersama dengan kita.
“Saya cuma pohon kepada semua penjawat awam, ketua-ketua agensi kerajaan negeri, ahli-ahli majlis pihak berkuasa tempatan (PBT) dan pemimpin akar umbi agar bekerja keras, tingkatkan prestasi, kualiti perkhidmatan dan penyampaian kepada rakyat,” katanya. – KOSMO! ONLINE


Mahkamah: Clare akan kemuka representasi batal pertuduhan fitnah Sultanah Terengganu
Oleh NUZULSHAM SHAMSUDDIN

12 Disember 2022, 5:30 pm
KUALA LUMPUR – Pengarang Sarawak Report, Clare Rewcastle-Brown akan mengemukakan representasi kepada Jabatan Peguam Negara (AGC) untuk membatalkan pertuduhan mengeluarkan kenyataan memfitnah Sultanah Nur Zahirah berhubung kes 1Malaysia Development Berhad (1MDB).
Peguam Guok Ngek Seng yang mewakili Clare ketika dihubungi berkata, representasi itu akan dikemukakan berikutan keputusan Mahkamah Tinggi pada Oktober lalu yang menolak saman fitnah RM300 juta dikemukakan oleh Sultanah Terengganu itu dan dua pihak lain terhadap anak guamnya.
“Representasi itu akan dihantar kepada AGC minggu ini,” katanya selepas pengurusan kes di hadapan Timbalan Pendaftar Catherine Nicholas di Mahkamah Tinggi di sini, hari ini.
Pada 31 Oktober lalu, Pesuruhjaya Kehakiman Dr. John Lee Kien How @ Mohd. Johan Lee memutuskan Clare dan dua lagi tidak memfitnah Sultanah Nur Zahirah dalam buku ‘The Sarawak Report – The Inside Story of the 1MDB Expose’.
Selain Clare, turut dinamakan sebagai defendan ialah penerbit Gerakbudaya Enterprise, Chong Ton Sin dan pencetak, Vinlin Press Sdn. Bhd.
Mahkamah Tinggi di sini, sepatutnya mendengar permohonan Clare untuk memindahkan kesnya daripada Mahkamah Majistret Kuala Terengganu ke Mahkamah Tinggi di sini, kerana mendakwa dirinya tidak akan mendapat perbicaraan yang adil.

Ini kerana pengadu dalam kes jenayah terhadap dirinya adalah Sultanah Terengganu sendiri yang memfailkan saman terhadapnya.
Bagaimanapun, permohonan di hadapan Hakim Mohamed Zaini Mazlan ditangguhkan berikutan timbalan pendakwa raya yang mengendalikan kes itu sedang bercuti sakit.
Berikutan itu, prosiding pengurusan kes di hadapan Catherine kemudian menetapkan permohonan didengar pada 2 Februari depan.
Pada sesi tersebut, Timbalan Pendakwa Raya Nur Haslinda Che Seman mewakili pihak pendakwaan manakala peguam Tiaw Poh Nee mewakili Sultanah Nur Zahirah.
Sementara itu, Nur Haslinda memaklumkan, Mahkamah Majistret Kuala Terengganu telah menetapkan tarikh perbicaraan pada Januari depan.
Pada 23 September 2021, Clare yang berasal dari United Kingdom itu didakwa di Mahkamah Majistret Kuala Terengganu secara in-absentia (tanpa kehadiran tertuduh) atas pertuduhan mengeluarkan kenyataan memfitnah Sultanah Nur Zahirah melalui buku itu.
Pertuduhan terhadap Clare dikemukakan mengikut Seksyen 500 Kanun Keseksaan yang memperuntukkan hukuman penjara maksimum dua tahun atau denda atau kedua-dua sekali.
Pengarang Sarawak Report itu kemudian memfailkan permohonan untuk memindahkan kesnya daripada Mahkamah Majistret Kuala Terengganu ke Mahkamah Tinggi di sini.
Sementara pada 12 Ogos lalu, Hakim Mohamed Zaini menolak permohonan Clare untuk merujuk kepada Mahkamah Persekutuan persoalan undang-undang berkaitan pertuduhan yang dihadapinya.
Hakim Mohamed Zaini Mazlan membuat keputusan tersebut selepas mendapati, pertuduhan jenayah terhadap Clare ‘masih dalam transit’ dan kes perlu dipindahkan secara rasmi sebelum permohonan itu diputuskan.
“Permohonan untuk merujuk persoalan undang-undang ke Mahkamah Persekutuan dibuat mengikut Seksyen 84 Akta Mahkamah-Mahkamah Kehakiman (CoJA) 1964. Ini hanya boleh dilakukan selepas kes dipindahkan ke Mahkamah Tinggi (daripada Mahkamah Majistret),” kata Hakim Mohamed Zaini.
Hakim Mohamed Zaini ketika itu turut menyatakan, kes jenayah membabitkan Clare masih berada di Mahkamah Majistret Kuala Terengganu dan tertuduh masih belum didakwa secara bersemuka. – KOSMO! ONLINE


Annuar terima pemecatan secara berlapang dada
Oleh MUHAMMAD NAJIEB AHMAD FUAD

12 Disember 2022, 5:23 pm
PETALING JAYA – Bekas Setiausaha Agung UMNO, Tan Sri Annuar Musa, terima pemecatan dirinya daripada UMNO secara berlapang dada.
Perkara itu dimaklumkan melalui catatan di laman Facebook miliknya hari ini yang turut memberitahu telah menerima surat pemakluman perlucutan keahliannya itu daripada Setiausaha Agung UMNO, Datuk Seri Ahmad Maslan, pada hari ini.
“Alhamdulillah, baru hari ini saya menerima surat makluman perlucutan keahlian UMNO daripada Setiausaha Agung UMNO, Datuk Seri Ahmad Maslan.
“Apa pun saya menerimanya secara berlapang dada. Saya ucapkan terima kasih. Insya-Allah, sehari dua lagi saya akan menjawab surat yang saya terima,” katanya.
Bekas Ketua UMNO Bahagian Ketereh itu, turut mempertikai surat yang diterimanya itu tidak menyebut secara spesifik sebab dia dilucutkan keahlian.
“Surat hanya menyebut seksyen-seksyen berkaitan tanpa sebutan spesifik perbuatan atau tuduhan yang berkait dengannya,” katanya.

Terdahulu, pada 9 Disember lalu, Kosmo! melaporkan, Ahmad mengesahkan Annuar antara tiga pemimpin parti itu yang dipecat pada mesyuarat Majlis Kerja Tertinggi (MKT) UMNO .
Turut dipecat Datuk Seri Shamsiah Yassin yang juga isteri bekas Ketua UMNO Bahagian, Datuk Seri Shahidan Kassim.
Selain itu, Ketua Wanita UMNO Bahagian Maran, Datin Seri Fatimah Kassim yang juga isteri penyandang kerusi Parlimen Maran, Datuk Seri Ismail Abu Talib juga tersenarai. – KOSMO! ONLINE


Refal Hady tak setuju ibu ‘kenenkan’ jodoh
Oleh MOHD. HAIKAL ISA

12 Disember 2022, 5:30 pm
SINGAPURA – Pada saat ramai ibu bapa zaman sekarang menjodohkan anak dengan pilihan mereka, pelakon kacak kelahiran Indonesia, Refal Hady sebaliknya tidak bersetuju dengan perkara tersebut.
Refal atau nama sebenarnya, Reza Fahlevi Alhady, 29, berpendapat, anak-anak generasi sekarang perlu diberikan ruang dan peluang untuk berkahwin dengan pilihan sendiri.
“Ibu bapa pernah memaksa saya berkahwin dengan wanita pilihan mereka tetapi jodoh itu tidak ‘menjadi’.
“Untuk itu, saya akan menentukan jodoh sendiri dan dengan siapa saya akan habiskan hidup. Sungguhpun begitu, bergantung juga dengan keadaan.
“Kadang-kadang pilihan ibu bapa kita ‘menjadi’ namun ada masanya berakhir dengan kegagalan,” katanya kepada Kosmo! Online pada sesi temu bual drama lakonannya, Wedding Agreement the Series di sini, baru-baru ini.
Jelas Refal lagi, ibu bapa sekarang juga harus menyedari bahawa zaman sudah berubah dan pernikahan adalah perkara yang sangat rumit.

Hal ini kerana, ikatan suci tersebut merupakan satu perjanjian bagi tempoh panjang bagi pasangan yang menjalani kehidupan berumah tangga.
Refal (kanan) bersama seorang lagi figura seni Indonesia, Risa Saraswati ditemui pada acara Asia Pacific Disney Content (APAC) di Singapura, baru-baru ini. – Foto Ihsan Disney.
“Saya tahu bahawa ibu bapa semuanya mahu yang terbaik buat anak mereka. Bagi saya, cuba boleh (mencarikan jodoh). Cuma jangan jadikan itu sebagai paksaan.
“Hal ini kerana, hidup kita adalah pilihan kita. Kitalah yang memilih apa yang terbaik buat diri sendiri,” katanya lagi.
Sementara itu, berbicara tentang peranannya memainkan karakter dalam siri Wedding Agreement the Series tayangan Disney+ Hotstar, Refal berkata, watak Bian sangat mencabar.
“Saya sangat percaya dengan kerja Archie Hekagery (penulis skrip dan sutradara). Namun sebagai seorang aktor, cabaran utama adalah untuk ‘memanusiakan’ karakter.
“Bagaimana untuk menghidupkan watak yang dipertanggungjawabkan kepada kita.
“Kita sebagai pelakon ingin penonton percaya pergelutan emosi dalam cerita, pemikiran dan tindakan karater dimainkan. Itu yang saya ingin cernakan menerusi peranan Bian dalam siri ini,” jelasnya.
Wedding Agreement the Series merupakan salah sebuah karya asli Indonesia yang boleh distrim menerusi Disney+ Hotstar dan musim kedua siri tersebut bakal menyusul tidak lama lagi. – KOSMO! ONLINE


Operasi cari pemancing bot terbalik diperluaskan 4 kilometer
Oleh ASLIZA MUSA

12 Disember 2022, 5:47 pm
TELUK INTAN – Operasi mencari dan menyelamat (SAR) lelaki yang dikhuatiri lemas dalam insiden bot terbalik ketika memancing di Sungai Perak di sini semalam, diperluaskan hingga empat kilometer, hari ini.
Ketua Balai Bomba dan Penyelamat (BBP) Teluk Intan, Mohd. Ismail Mohd. Yunus berkata, operasi kini memberi tumpuan di lokasi terbaharu yang ditunjukkan mangsa pertama.
“Maklumat yang diterima daripada mangsa pertama semalam kurang tepat jadi kita bawa lelaki itu sekali lagi ke lokasi sebenar bot tersebut terbalik.
“Mangsa pertama dijumpai hanyut dari tempat bot terbalik kira-kira tiga kilometer, oleh itu operasi kini ditumpukan di kawasan sekitar,” katanya di sini, hari ini.
Menurut beliau, khidmat dua ekor anjing pengesan (K9) dari Jabatan Bomba dan Penyelamat (JBPM) Kuala Lumpur turut digunakan bagi membantu mengesan mangsa.
“Setakat ini, anggota Pasukan Penyelamat Di Air (PPDA) Teluk Intan telah melakukan dua kali selaman bagi mencari mangsa.

“Usaha mencari mangsa yang memasuki hari kedua masih diteruskan melibatkan 14 anggota bomba termasuk dari BBP Teluk Intan, PPDA Teluk Intan, JBPM Zon 4 Tapah, K9, polis, Angkatan Pertahanan Awam (APM) dan Pasukan Bomba Sukarela (PBS) Teluk Intan,” katanya.
Media semalam melaporkan, seorang lelaki hilang selepas bot dinaiki bersama rakannya terbalik ketika memancing di Sungai Perak berhampiran Jeti Dataran Udang Galah.
Mangsa yang terselamat dikenali sebagai Muhammad Rasin Syazani Sumadi, 25, manakala seorang lagi yang masih hilang pula, Mohd. Azuan Buyong, 41.
Mangsa pertama dijumpai oleh anggota bomba sekitar pukul 6 pagi. Dia ditemui dalam keadaan lemah di atas bot yang terbalik. – KOSMO! ONLINE


Kempen 12.12 CBP tawar hadiah lebih RM65,000
Oleh KOSMO!

12 Disember 2022, 5:58 pm
PETALING JAYA – Co-opbank Pertama (CBP) telah menawarkan hadiah lebih daripada RM65,000 untuk semua pelanggannya  menerusi kempen 12.12 yang sedang bermula dan bakal berakhir pada 31 Disember ini.
Ketua Pegawai Eksekutifnya, Khairil Anuar Mohammad Anuar berkata, promosi 12.12 itu diadakan semula ekoran sambutan menggalakkan diterima daripada pelanggan menerusi promosi sama pada bulan November lalu.
“Bagaimanapun untuk promosi kali ini, CBP menyasarkan kepada pelanggan baharu terutamanya golongan wanita mendapatkan Pembiayaan Peribadi-i di CBP.
“Hadiah utama yang ditawarkan adalah Samsung Galaxy Tab A dan juga baucar  barangan kemas yang boleh ditebus di kedai barangan kemas terpilih,” katanya dalam kenyataan yang dikeluarkan di sini.
Khairil Anuar menerangkan, untuk melayakkan mereka memenangi hadiah yang ditawarkan ini, pelanggan perlulah menghantar permohonan baharu yang diterima dalam bulan November dan tertakluk kepada terma dan syarat yang telah ditetapkan oleh bank
“CBP menawarkan pelbagai produk perbankan yang diperlukan oleh masyarakat dan dengan adanya promosi ini, ia bakal mengembangkan jumlah  pelanggan kami,” ujarnya.

Selain daripada pembiayaan peribadi, bank tersebut turut menawarkan perkhidmatan kewangan lain seperti pembiayaan perumahan, pembiayaan koperasi dan korporat, Ar Rahnu dan juga takaful. -KOSMO! ONLINE


‘Prank’ baling kek sama macam orang gila – Azhar Idrus
Oleh KOSMO!

12 Disember 2022, 6:00 pm
PETALING JAYA – Penceramah bebas, Ustaz Azhar Idrus menegur sikap segelintir individu yang gemar menghasilkan kandungan media sosial secara keterlaluan semata-mata untuk mendapatkan tontonan (view) tinggi.
Terdahulu, kecoh mengenai video eksperimen sosial seorang pengguna TikTok, Daing Iskandar Mohd Tahir yang melakukan ‘prank’ menekup sebiji kek pada muka seorang wanita.
Video tersebut nyata mengundang kecaman ramai pihak yang menyifatkan ia sebagai tindakan biadab.
Ustaz Azhar dalam satu sesi ceramahnya baru-baru ini menjawab pertanyaan seorang individu yang mahukan penjelasan mengenai hukum kepada tindakan tersebut.
“(Soalannya) zaman sekarang macam-macam budak nak tarik perhatian orang, buat prank lempar kek atas muka orang. Apakah hukumnya?
“Kita Islam ini yang terbaik. Serius pun Rasulullah, bergurau pun Rasulullah. Contoh terbaik adalah Rasulullah. Dia (baginda) bergurau tak macam kita bergurau.

“Kita macam orang hilang akal. Nak buat kandungan media sosial supaya banyak dapat tontonan, yang haram pun haramlah,” terang Ustaz Azhar.
Tambahnya lagi, selain menjadikan Rasulullah sebagai ‘role model’, umat Islam wajib mengikut landasan dan batas yang sudah ditetapkan dalam melakukan sesuatu perkara, temasuklah bergurau.
“Sebab itu, apa jadi sekalipun, iman dan Islam jaga kita. Kamu layan TikTok, dengan iman dan Islam. Kamu layan YouTube, dengan iman dan Islam. Kamu buat kandungan video untuk Facebook, dengan iman dan Islam. Maknanya akidah tak lari, syariat kita betul,” jelasnya.
Ustaz Azhar menyifatkan tiada salahnya untuk merakam video untuk dimuat naik sebagai konten di media sosial, namun ia tidak membelakangkan iman dan Islam itu sendiri.
Bagaimanapun, lelaki tersebut kemudiaannya tampil membuat permohonan maaf dan menjelaskan video berkenaan merupakan lakonan semata-mata bagi memenuhi slot program Raja Viral.
Wanita (mangsa) yang terlibat juga merupakan ibu angkatnya sendiri dan kandungan video telah dibincang bersama terlebih dahulu. – KOSMO! ONLINE


5G bakal lepasi 40 peratus liputan kawasan berpenduduk menjelang akhir 2022
Oleh SITI A'ISYAH SUKAIMI

12 Disember 2022, 5:52 pm
PETALING JAYA – Digital Nasional Berhad (DNB) yakin pelaksanaan rangkaian 5G bakal menjangkau 40 peratus liputan kawasan berpenduduk (COPA) di seluruh negara menjelang Disember, tahun ini.
Menurut kenyataan DNB, malah pihak tersebut yakin berada di landasan untuk mencapai komitmen 80 peratus COPA pada 2024 atau lebih cepat.
“Rangkaian tersebut bakal mencapai 14 juta penduduk di lokasi rangkaian yang telah ditetapkan dan melebihi 30 juta penduduk dalam tempoh dua tahun akan datang.
“Kira-kira 40 peratus COPA akan dicapai dengan sekitar 3,500 tapak berbanding 4,018 tapak yang dirancang sebelum ini.
“Pengurangan kiraan tapak tersebut berpunca daripada masalah rantaian bekalan pada awal tahun ini dan kelewatan dalam mendapatkan kelulusan pihak berkuasa tempatan terutamanya di Selangor dan Sarawak,” katanya dalam kenyataan.
DNB memaklumkan, sebahagian besar masalah telah selesai dan rangkaian DNB akan terus dilaksanakan secara progresif pada 2023 sebagaimana yang dirancang.

“Bagi mengatasi kelewatan tersebut dan mencapai 40 peratus COPA, DNB telah mengubah hala pelaksanaan ke negeri-negeri yang sebelum ini dijadualkan pelaksanaannya pada tahun 2023 dan seterusnya.
“Buat masa ini, rangkaian 5G Malaysia telah meliputi hampir keseluruhan Wilayah Persekutuan, Putrajaya dan Selangor, selain kawasan-kawasan utama di Pulau Pinang, Johor dan Negeri Sembilan serta sebahagian daripada Melaka, Perak, Kelantan, Sabah dan Sarawak,” katanya.
Dalam masa sama, Ketua Pegawai Operasi DNB, Nasution Mohamed berkata, pihaknya yakin 80 peratus COPA bakal dicapai dalam tempoh 18 bulan akan datang.
Ujarnya, ia berikutan atas dasar permintaan untuk perkhidmatan 5G serta sokongan diterima untuk mendapatkan kelulusan yang diperlukan daripada pelbagai pihak berkuasa negeri dan tempatan bagi mempercepatkan pelaksanaan rangkaian tersebut.
Sementara itu, Ketua Ericsson Malaysia, Sri Lanka & Bangladesh, David Hägerbro pula berkata, pelaksanaan rangkaian 5G untuk DNB adalah antara yang terpantas di dunia kerana pelaksanaannya baru saja dimulakan pada Oktober 2021. – KOSMO! ONLINE


[VIDEO] Gantung barang niaga punca siling Dataran Pahlawan runtuh – Exco
Oleh MUHAMMAD SHAHIZAM TAZALI

12 Disember 2022, 5:41 pm
MELAKA – Sikap para peniaga yang menggantung pelbagai barangan niaga pada struktur siling didakwa menjadi antara punca siling Bazar Kraftangan di pusat beli-belah di Dataran Pahlawan dekat sini runtuh, malam tadi.
Pengerusi Jawatankuasa Kerja Raya, Pengangkutan, Kemudahan Awam, Infrastruktur dan Pengurusan Banjir negeri, Datuk Rahmad Mariman berkata, Bazar Kraftangan yang diuruskan badan pengurusan bersama (JMB) sebelum ini telah mengeluarkan notis larangan berhubung perkara itu, namun tidak diendahkan.
Rahmad Mariman berkata, tindakan peniaga menggantungkan barangan jualan di siling antara punca kejadian runtuh, malam tadi.
Menurutnya, selain meletakkan bebanan pada siling, siasatan awal juga mendapati terdapat kebocoran kecil berpunca dari lantai bahagian atas Dataran Pahlawan.
“Kes ini melibatkan siling kapur yang strukturnya tidak terlalu kuat. Selain kebocoran kecil, sikap peniaga yang menggantung barang turut menyebabkan siling runtuh.

“Jangan gantung-gantung barang, memang nampak cantik apabila orang lihat, tetapi struktur tidak mampu menahan bebanan berat,” katanya dalam sidang akhbar di Seri Negeri, Ayer Keroh di sini, hari ini.
Tambahnya, bazar itu adalah di bawah kelolaan JMB meskipun Majlis Bandaraya Melaka Bersejarah (MBMB) ada membuat bayaran lebih RM26,000 sebulan untuk penyelenggaraan.

“Jadi secara tidak langsung apabila berlakunya runtuhan, kos pembaikan di bawah JMB,” katanya.
Hari ini Kosmo! melaporkan, kira-kira 70 peniaga dan pengunjung Bazar Kraftangan Dataran Pahlawan Megamall di pusat beli-belah Dataran Pahlawan di sini nyaris dihempap siling bangunan itu yang tiba-tiba runtuh pada pukul 10.08 malam tadi.
Ujar Rahmad, hanya lima kedai di sekitar lokasi runtuhan ditutup atas faktor keselamatan, manakala kawasan lain masih lagi dibuka kerana tidak mahu pendapatan peniaga terjejas.
“Buat masa ini kita tidak isytiharkan kawasan ini sebagai bencana kerana ada 133 unit kedai dan penutupan hanya melibatkan beberapa kedai yang terjejas sahaja.
“Saya akan minta pembaikan dilakukan segera bagi membolehkan peniaga kembali berniaga, anggaran kos masih belum diketahui kerana kejadian ini masih dalam siasatan Jabatan Kejuruteraan MBMB,” ujarnya. – KOSMO! ONLINE


Mahkamah: Tiada maksud lain beri sup untuk Jho Low – saksi
Oleh NUZULSHAM SHAMSUDDIN

12 Disember 2022, 6:11 pm
KUALA LUMPUR – Bekas Pengurus Perhubungan Ambank, Joanna Yu Ging Ping memberitahu bahawa beliau tiada niat lain apabila menawarkan untuk memberikan sup ketika ahli perniagaan dalam buruan Low Taek Jho atau Jho Low tidak sihat.
Menurut Joanna, sebagai pegawai bank mereka akan menjadikan pelanggan mereka sebagai kawan dan akan berurusan dalam keadaan yang baik.
“Pembayaran balik pinjaman tertunggak. Apabila saya meminta bayaran, Jho Low selalu tiada di Malaysia atau tidak mahu berjumpa dengan saya.
“Jadi saya ambil peluang untuk meminta bayaran balik apabila ke apartmentnya,” katanya ketika disoal balas oleh peguam bela, Tan Sri Muhammad Shafee Abdullah.
Muhammad Shafee: Tetapi ada satu ketika Jho Low sakit dan awak masakkan sup untuknya.
Joanna: Saya ada mencadangkan kepadanya saya boleh buat sup untuknya, tetapi saya tidak masak. Kalau seseorang sakit, kita biasanya akan tawarkan (untuk bawakan sup).
Muhammad Shafee: Bank saya tak pernah tawarkan saya sup dan saya tinggal bertentangan dengan bank saya.
Joanna: Mungkin ia naluri keibuan saya. Saya tiada niat lain. Saya akan membantu sesiapa sahaja.

Sementara itu Joanna berkata, beliau percaya ada “tangan ghaib” yang menyebabkan syarikat pelaburan strategik Lembaga Pelaburan Terengganu (TIA) mengalami kerugian berjumlah RM700 juta.
TIA diwujudkan pada tahun 2009 bagi merancang pembangunan di negeri Terengganu, kemudian dipindahkan kepada Kerajaan Persekutuan melalui Menteri Kewangan Diperbadankan (MKD), dan ditukar nama kepada (1MDB) pada 25 September, tahun sama.
Joanna berkata beliau kini sedar ada tangan ghaib yang terbabit dalam urusan penerbitan Nota Jangka Sederhana Islam (IMTN) berjumlah RM5 bilion yang dimohon TIA yang akhirnya merugikan syarikat itu.
Muhammad Shafee ketika itu mencadangkan sama ada saksi menyedari pihak yang mengaut keuntungan daripada urusan bon berkenaan adalah Jho Low dan ‘orang dalam’ dalam Ambank.
Bagaimanapun, Joanna berkata beliau tidak tahu sama ada pihak dalam Ambank turut terbabit dalam konspirasi untuk meraih keuntungan daripada penjualan bon IMTN terbabit.
Joanna yang merupakan saksi pendakwaan ke-41 memberikan keterangan terhadap kes Datuk Seri Najib Razak, 69, yang menghadapi empat pertuduhan menggunakan kedudukannya mendapatkan suapan RM2.3 bilion daripada dana 1Malaysia Development berhad (1MDB) dan 21 pertuduhan pengubahan wang haram membabitkan jumlah sama.
Perbicaraan di hadapan Hakim Mahkamah Tinggi Datuk Collin Lawrence Sequerah bersambung lagi esok. – KOSMO! ONLINE